Louis Turmel - Wikipedia\nLouis Turmel, ganet d'an 19 a viz C'hwevrer 1866 e Tremargad, ha marvet d'ar 5 a viz Genver 1919 e toull-bac'h Fresnes e Bro-C'hall a oa un alvokad ha politikour breizhat, maer Lodaog ha kannad eus Aodoù-an-Hanternoz.\nTreitour da Vro-C'hall[kemmañ | kemmañ ar vammenn]\nE-pad ar Brezel Bed Kentañ e seblante an Alamaned bezañ kelaouet eus pezh a c'hoarveze e bodadegoù kuzh ar Gannaded, ha klasket e voe gouzout penaos e ouient keid-all. E miz Gouhere 1917 e kavas un urcher eus ar Gambr, e kombod-dilhad Turmel, ur c'hombod a oa war hanter dezhañ ha d'ur c'hannad all, ur golo-lizher dizanv hag ennañ 25 000 lur suis. Aliezik ez ae Turmel da Suis da bourmen gant e wreg. E miz Gwengolo 1917 e voe brudet an afer, reuz bras a voe, seul vrasoc'h ma voe c'hwezhet war an tan gant enebourien bolitikel Turmel.\nHarzet e voe an daou bried e miz Here 1917 abalamour d'e zarempredoù gant an Alamaned.\nMervel a reas er vac'h, e Fresnes, en 1919. Neuze e voe ehanet an enklask.\nAdtapet diwar « https://br.wikipedia.org/w/index.php?title=Louis_Turmel&oldid=1867278 »\nKemmoù diwezhañ degaset d'ar bajenn-mañ d'an 6 Meu 2020, da 07:58.


Ronan Huon - E vuhez\nKelenner er bloavezh 47\nUr bloaz e Bro-Gembre\nLennegezh evit an deiz a-vremañ\nGanet eo bet Ronan Huon e St Omer d’an 3 a viz Eost 1922, ne oa ket 6 miz c’hoazh pa erruas e Lannuon gant e dud. Archer e oa e dad, ha tremen a reas Ronan (René d’ar c’houlz-se) e yaouankiz e jandarmiri Lannuon. Seitek vloaz eo bet o chom eno gant e dud hag e c’hoar Yvette, a-raok mont da Roud ar Roc’h e karter Sant Nikolaz en un ti nevez savet gante just a-raok ar brezel. Brezhoneg a veze klevet e Lannuon forzh pegement, met na René bihan nag e c’hoar Yvette ne ouient brezhoneg . Pa’z ae da vakañsiñ da St Eutrop da di ur vignonez d’ e vamm e kleve brezhoneg bemdez avat gant ar vugale. Eno zo deut un tamm emskiant dezhañ war-bouez yezh e vro o vont da goll ?\nTroet e oa e vamm hag e c’hoar gant al livañ hag ar paotrig a blije dezhañ tresañ ivez (diell tresadennoù bugaleaj). Disachet e voe e vuhez-pad gant al livadurioù, marteze diwar an divizoù en deveze gant e vignon Marcel Milès (diell livadurioù) Pa voe embanner e livas goloioù un nebeut levrioù.\nKaset e oa bet ar paotrig d’ar skol publik da gentañ ha d’ar skolaj prevez war-lerc’h. Un devezh war hent ar gêr e wel war astelloù ur stal levr Frañsez Vallée Le breton en 4O leçons. Prenañ a ra anezhañ p’en deus dastumet un nebeut gwenneien. « Ul levr kalz gwelloc’h a zo ganin eme ur c’hamarad dezhañ, ul levr deskiñ gant Roparz Hemon. Ma fell dit kaout titouroù kerzh da welout an Aotrou Bourdelles. Hennezh zo ur bern levrioù brezhoneg gantañ. » Hemañ a oa beleg ha kelenner e Skolaj Sant Josef Lannuon, eno e oa Ronan skoliad. Ha krog ar paotr yaouank da zeskiñ brezhoneg. (diell testeni yaouankiz 20 vloaz) Levezon bras en deus bet ar beleg war Ronan Huon d’ar mare-se.\nTapet e vachelouriezh gantañ war ar studioù klasel, -galleg, latin ha gresianeg- e reas Ronan Huon e soñj mont da gelenner. Deut e oa ar brezel. Pa n’helle ket mont war ar studi ez eas d’ober skol da Blistin ha plijet e voe gant ar vugale-se, brezhonegerien an holl anezho. Er bloavezh 42 e voe galvet da vont da labourat da vro Alamagn (STO). Chom a raio skoachet e-pad 9 miz hag e-keit-se e studio saozneg drezañ e-unan ha dre lizher e-pad ar bloaz 43-44 ( skol-Veur Angers). Studial a raio brezhoneg evel-just ha kembraeg e-pad ar prantad-se ha tapout deskadurezh (diell :va levraoueg)\nPa voe echu ar brezel e 1944 ez eas Ronan Huon da Skol-Veur Roazhon war studi ar saozneg. (diell : livret universitaire) « Du-se en deus graet anaoudegezh gant Pol Gourrierec. O-daou ez aent da zebriñ da ostaleri ar studieren. O-daou e tougent war o chupenn arouez an Trec’h-Meur (diell trec’h). Setu ma oant krog da gomz brezhoneg etrezo ha komprenet diwar ar gaoz kentañ e oant o chom e bep a ranndi er memes ti ! Diwar neuze e oant deut da vezañ mignoned. Ronan en doa skrivet pennadoù berr e Arvor dijà ha c’hoant en doa sevel ur gazetenn »(Elen Huon).\nHa setu ar gelaouenn Tir na n’og o voulc’hañ he hent gant an daou vignon yaouank(diell e miz c’hwevrer 1945). E-keit-se e oa Kened (Per Denez hag Arzel Even), Al Liamm e Pariz ( Andrev Latimier ha Per ar Bihan) oc’h ober kemend-all hag ar c’helc’hioù keltiek oc’h adlañsiñ o oberezh : startijenn ha youl ar yaouankiz daoust da reuz ar brezel.\nKelenner e voe Ronan Huon e Gwengamp da gentañ. Dispign a reas ul lod eus e bae kentañ da brenañ un daolenn bet livet gant Xavier de Langlais, unan eus ar seizh Breur, livour ha skrivagner.(diell skeudenn 47 + diell taolenn Langleiz) .E Gwengamp e kejas gant Polig Monjarret, Dorig le Voyer, Claudine Mazeas, Jef ar Penven... Seniñ bombard a rae gant kelc’h keltiek Gwengamp. Un torr a voe emichañs gant an dud-se, pa ne veze ket kalz a vrezhoneg gante. Diwar ar mank-se e teuas ar soñj da Ronan Huon, da Vefa De Bellaing, ha da Langleiz sevel ur c’hamp da zeskiñ brezhoneg. E kamp Bodadeg ar sonerien e Sarzhav e 1947 e voe kemeret an diviz gante ( Al Liamm 345 p 64) sevel Kamp etrekeltiek ar Vrezhonegerien (KEAV) a zo en deiz hiziv c’hoazh bev-buhezek ha brudet mat pa’z eo ar staj nemetañ dre soubidigiezh.\nSetu ar pezh a skrive diwar-benn krouidigezh KEAV : « E 1947 e oamp en em gavet e kamp ar BAS (Bodadeg Ar Sonerien) e Sarzhav. Ar c'hamp breizhat nemetañ e oa d'ar c'houlz-se. Eno e kelennen brezhoneg d'ar re a felle dezho. Hogen, ni, brezhonegerion, a gave deomp e oa re a c'halleg er c'hamp ha komzet hor boa a-gevret, Langleiz, Vefa de Bellaing ha me diwar-benn se. Deut e oa neuze d'hor soñj sevel ur c'hamp all ma vije e bal deskiñ ha komz hor yezh. Moarvat hor boa divizet meur a wech war ar gudenn. Em eñvor en em welen gant Vefa en tren o sevel raktresoù. Perak en tren ? N'ouzon ket, dre ma plij din an trenioù marteze. Vefa de Bellaing a lavar din avat e oa dindan ar gwez avaloù ! » Gwir pe get, er bloaz war-lerc'h, e 1948, e voe dalc'het kentañ Kamp Etrekeltiek Ar Vrezhonegerion e Kleder, dindan renerezh Langleiz. (Diwar lec'hienn KEAV www.keav.org)\nTreuziñ a reas Ronan ar mor e miz Gwengolo 1947 da vont ur bloavezh da Vro-Gembre, e-giz skoazeller e Abertawe (Swansea). Ur bloavezh a-bouez e voe evit ar c’helenner yaouank : ur skouer eo evitañ ar stourm evit ar yezh e Bro-Gembre, lenn a ra forzh pegement, oberennoù skrivagnerien kembreat, saoz, ha sachet e voe e evezh gant ar c’hontadennoù berr. Ober a ra anaoudegezh gant ur bern emsaverien, kejañ a ra zoken gant e dad-kaer da zont, Louis ar Meliner harluet e Bro-Gembre,un nebeut bloavezhioù a-raok anavezout e zanvez-pried. Eno en deus bet skrivet ul lod-bras eus e gontadennoù kentañ.\nHag e-keit-se « Un emglev a vo graet etre Tir na n’og hag Al Liamm. Un emglev a lavaran, met e gwirionez n’eo tamm resis ebet an traoù ha Ronan a seblant fuloret ruz pa resev e bro Gembre niverenn 6 Al Liamm Tir-na-nog ! En ul lizher rust a-walc’h e tamall da dud Pariz bezañ kinniget an emglev evel ma vije evit saveteiñ Tir na n’og, pa n’eo ket gwir tamm ebet an dra-se… A-benn ar fin ez eo bet plaenaet an traoù, n’ouzon ket re penaos. Hag an div gelaouenn a zo chomet kenstag evit atav. » (prezegenn Elen Huon, e wreg, d'an 30/03/2008 da geñver gouel al lennegezh, kendael aozet e Kemper gant Aber, kelaouenn lennegel ) ha (diell Per ar Bihan AL 345 p 80).\nKelenner e voe Ronan Huon e Landerne, e Kemper hag e Brest azalek 1950 betek e leve. Dimeziñ a reas e miz Gwengolo 1950 gant Elen ar Meliner, (diell skeudenn 1954) nizez da Loeiz Herrieu ( e penn ar gelaouenn Dihunamb) ha Loeiza ar Meliner (bet skrivet ganti ar Bont ar Velin - kentañ mouladur e 1938 Dihunamb Le Bayon-Roger- eil moulladur éditions Anagrammes). Pevar paotr o devoe, Gwennael,Tudual, Herve ha Riwal hag o sevel a rejont diouzh mennoz ar rummad emsaverien yaouank-se, e brezhoneg penn da benn. Emsaverien e oant er gêr ivez ar peb brasañ anezho ! E St Mark e Brest e oant o chom hag eno emañ Elen o chom c’hoazh.\nKelenn a reas brezhoneg e-pad meur a vloaz ouzhpenn e amzer labour.\nE-kerz ar bloavezhioù-se e rae Ronan Huon skol-noz pa oa ar c’houblad yaouank o chom ru de la République e Brest. C’hoari-pezh a reas ivez gant e vignon Herri Leon : Un den a netra gant Roparz Hemon a voe c’hoariet en o ranndi hag e daou lec’h all dirak un nebeut tud.\nDiskleriet e voe an ti-embann Al Liamm en un doare ofisiel er bloavezh 1957 met er bloavezh 48 e voe embannet al levrioù kentañ, ar c’horf dindan treid va zad-kozh ha Goavan hag an den gwer gant Roparz Hemon.(rann ti-embann Al Liamm) Ar gelaouenn AL Liamm bep eil miz hag an ti embann a voe diwar neuze e vuhez ha ne oa vakañsoù ebet da gaout koulz laret; bras e oa ar samm. Un doare e oa ar gelaouenn Al Liamm da roiñ an tu da skrivagnerien yaouank da zeskiñ ar vicher ha d’o broudañ da vont pelloc’h. Mil daou c’hant den bennak o deus bet skrivet er gelaouenn en 60 vloaz diwezhañ-mañ !(lec’hienn AL) Da reiñ boued-spered d’ar vrezhonegerien lennek e voe talvoudus-bras embannadurioù Al Liamm etre ar bloavezhioù 50 ha 8O. 300 levr war-dro a zo bet embannet etre 1948 hag ar bloavezh 2OOO. E wreg Elen a rae war-dro ar c’hontoù. Janed Queille hag Elen a labouras e-pad bloavezhioù da gas levrioù diwar ar goulennoù dre lizher. Muioc’h a vec’h a voe c’hoazh war o choug pa zeuas Yann Goasdoue ( bet e penn Coop Breizh goude-se) da veajour-kenwerzh evit embannadurioù Al Liamm. Toullet e oa an hent gant Ronan Huon hag e genlabourerien hag ez ejont gantañ hep termal.\nSkrivañ a reas Ronan Huon re nebeut diouzh e santimant- dre ziouer a amzer sur a-walc’h-. An dastumad barzhonegoù, Evidon va-unan a voe embannet e 1955. Plijetoc’h e voe gant skrivañ danevelloù goude-se; An Irin glas (1966) hag ur vouezh er vorenn (1980) a ziskriv darvoudoù buhez an dud e bed e amzer( rann danevelloù). Un dastumadenn a voe gant kontadennoù an daou levr-mañ hag un nebeut kontadennoù bet chomet diembann ( danevelloù Al Liamm 2007)\nLenn a rae kalz ha war e daol-noz ec’h en em gave levrioù skrivagnerien saoz, amerikan, kembreat, iwerzhonat (Ernest Hemingway, Faulkner, Carver, Franck O’Connor, Salinger, James Joyce) Thekov a blije kalz dezhañ, gallaoued ivez e-giz Maupassant ha tostoc’h ouzhomp A Saumon, Huguenin, Butor,Céline. Levrioù barzhonegoù a oa en e levraoueg ivez: Prévert, Baudelaire, Max Jacob, Supervielle ... Lenn pe kentoc’h adlenn a rae aketus skrivagnerien vrezhonek brudet evit liv o yezh (Yeun ar Gow, Fañch al Lae) ».( prezegenn Elen Huon-ar Meliner e Kemper er bloavezh…. ?)\nDa glask kompren gwelloc’h tro-spered Ronan Huon, ha gant piv eo bet awenet eo talvoudus lavaret e plije filmoù Eric Rohmer ha re Bergmans dezhañ. Brudet eo an heuliad “ les contes moraux“hag an doare ma’z eo bet filmet“Ma nuit chez Maud(1969) pe le Genou de Claire(1970) ; skeudennet eo ar vro e-giz ma ra ul livour, a vunudoù. « Ma marvailhoù, eme Eric Rohmer, a zo enno istor tudennoù a blij dezho dielfennañ o soñjoù hag o zro-spered. (la revue du cinéma n°71 miz genver 1973). Kemend-all a blije da Ronan Huon ober en e gontadennoù.\nKrouiñ ul lennegezh vodern a oa ar pouezhusañ tra evitañ ha gwir eo ne oa troet war al lennegezh gozh.\nAl labour diwezhañ bet kaset da benn gant Ronan Huon hag eñ skuizh-bras, a voe reneveziñ geriadur galleg-brezhoneg Roparz Hemon ; dre zever e reas kement-se, ne oa ket yezhoniour en e galon. (.\nKennerzhiañ hon identelezh o deus graet Ronan Huon hag e genlabourerien, Per ar Bihan, Andrev Latimier hag an difazierien…pismigerien al labour vat, troet war-zu an amzer da zont… a dra sur.\nTesteni yaouankiz adskrivet\nPrezegenn Elen Huon e-kerz kendael gouel al lennegezh aozet gant Aber e Kemper (30/03/2008)\nistor familh Elen ar Meliner, gwreg Ronan Huon


Pajenn:Morvan - Buez ar Zent, 1894.djvu/63 - Wikimammenn\nPajenn:Morvan - Buez ar Zent, 1894.djvu/63\nann eil var ’nn ugent a viz genver\nSant Visant a ioa ginidik euz ar Spagn, hag a oue savet ha skoliet gant Valer, eskop Saragos. Ann eskop santel-ma her greaz avieler euz he iliz. hag her c’hargaz da brezeg enn he blas, rak koz oa dija he-unan, hag ouspenn, eunn tamm diezamant en doa o parlant. Hogen, prezegennou ann avieler iaouank a zougaz kals a frouez evit gloar Doue ha silvidigez ann eneou.\nD’ar mare-ze, Dasian, gouarner ar Spagn, a rea goall vuez d’ar gristenien dre urs ann daou impalaer Dioklesian ha Maksimian. O veza klevet hano euz a Visant, Dasian a roaz urs d’he gas da Valans karget a jadennou. Eno e lezaz anezhan er prizoun, heb tamm kouls lavaret, epad meur a zevez dioc’htu.\nGoudeze her galvaz dirazhan, hag e reaz a bep seurt evit he lakaat da ginnig ezans d’ann doueou. Mes ann avieler kalounek a respountaz : « — Dalc’hit ho toueou\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/63&oldid=137858 »


Prezegenn war ar Maen Log Goursez Digor 2015 - Gorsedd de Bretagne\nPrezegenn war ar Maen Log Goursez Digor 2015\n20 juillet 2015 Pas de commentaires\nHebarc’h dileuridi a Gembre, Hebarc’h Barzhez Veur ha dileuriad ker a Gerne Veur, Breudeur ha C’hoarezed, dileuriad ker ar Rannvro, mignoned ha mignonezed. degemer mat d’an holl da geñver ar C’hoursez Digor en deiz a hiziv.\nAmañ e San Kaduan e kumun Brasparzh e lidomp hevlene hor bodadeg-bloaz. Pell zo ne oamp ket deut da geñver ur C’hoursez Digor met o c’hortoz ac’hanomp e oa hep mar al lec’h dudius-mañ. Kempennet brav eo bet a drugarez d’hon arouezvarzh Youenn Amice a zo deut a-benn da lakaat an dud d’en em gaouet evit labourat asamblez.\nTrugarez dit, ma breur, hag hor gourc’hemennoù evit bezañ aozet ivez ur fest-noz a zoare o liammañ bodadeg ar C’hoursez Digor ouzh sevenadur pobl hor bro.\nTrugarez a lavaran ivez da Rannvro Vreizh ha d’ar Prezidant Massiot evit ar skoazell a roio urzh deomp da respont da gouviadenn Kembreiz Patagonia e miz Du. Evit ar wech kentañ e yelo un ezel eus Goursez Breizh ez offisiel d’ur C’hoursez war douar Amerika ar Su. « Lec’h ma tremen an heol e tremen ar Breizhad hag ouzhpenn-se an Drouiz ! »\nTon a roomp da drec’hadenn veur hor breudeur a Vro-Skos a zo aet ganto c’hwec’h sez hag hanterkant eus an nav hag hanterkant a gaver en o bro. Ker Londrez a vo dav dezhi diwall !\nE dibenn ar bloaz-mañ, e vo dilennadegoù-rannvro e Breizh. Eveljust ne c’halvo ket ar C’hoursez da votiñ evit hemañ-hen pe hen-ha-hen. Saludiň a reomp memes tra ar strivoù graet gant strolladoù an Emsav oc’h en em unaniñ evit Breizh.\nAon hon eus koulskoude e vefe klasket divrudañ an emglev-mañ gant nerzhioù kuzh ar galloud dre lakaat war wel un nebeut istrogelled eus tu ar penn pellañ. C’hwezañ an tan da spontañ an dud n’eo ket un afer sponterien hepken, hini ar stad e c’hell bezañ ivez. Da ziwall a zo : digoromp bras hon divskouarn, hon daoulagad hag hor spered, bezomp war evez !\nGant al lezenn nevez-votet war sujed an ditourerezh, sañset evit diwall d’hor surentez, e vez roet ur galloud dreist ordinal d’ar C’hentañ Ministr hep tamm kontroll ebet ! N’eo ket dav bezañ Marzhin ar strobineller hag eñ bet sur awalc’h unan eus hon hendadoù, nann’vat, n’eo ket dav bezañ Marzhin ar strobineller evit spurmantiñ e c’hello ar Stad divizout piv eo ar sponterien, diskrediñ un taol fall war an enebourien dibabet ganti a vo lakaet ar biz warno. A-viskoazh ez eus bet diskoachet unan da c’hoariñ bouc’h ar bazhadoù !\nDiwallomp tudoù : en ur bed e chal, leun a drubuilhoù emaomp o vevañ. N’on ket gwall sur e c’hell ar Stad bezañ salver nevez ar bed ! An demokratelezh ne laran ket ! Homañ an hini a rank bezañ kreñvaet !\nSkrivañ a raio ar C’hoursez d’an holl listennoù demokratel da geñver an dilennadegoù-rannvro evit goulenn diganto\npetra eo o mennozh diwar benn adunvanidigezh Breizh\npetra vo o oberenn evit yezhoù Breizh hag daoust hag e vo un eil prezidant e karg anezho evel en deiz a hiziv da skouer\npetra eo o sonj diwar benn beli ar yezhoù kemeret gant ar rannvro rak skuizh omp aet gant diktatouriezh ar C’huzul Stad pe ar C’huzul Bonreizh n’haller ket padout ganti pa’z embannont bewech e vefe hor yezhoù hag hor sevenadur enep d’al lezenn.\nEmbannet e vo o respontoù ganeomp war hol lec’hienn internet ha kaset ganeomp ivez d’ar c’helaouennoù.\nEmichans e klasko an Demokrated mouezhioù gant dereadegezh ha birvilh e doug an dilennadegoù-rannvro da zont, setu da vihanañ c’hoant ar C’hoursez. Ra vint awenet mat gant hevoud Breizh hag ar Vretoned.\nGelver a ra ar C’hoursez an holl Vretonezed hag an holl Vretoned da dapout krog en diviz ha votiñ a vil vern.\nBevet Breizh, bevet hor yezhoù, bevet ar broioù keltiek !\nKomzoù lavaret da vare Embann ar re varv en enor da Jean Yves Cozan\nJean Yves Cozan a oa tost ouzh ar C’hoursez. Goulennet en doa bezañ emezelet. E gleñved, siwazh a viras outañ da vont ebarzh ar c’helc’h. Sikouret en deus Jean Yves ar skolioù Diwan hag an holl gevredigezhioù eus an Emsav pe dost. Gantañ omp bet skoazellet da vare kantved deiz ha bloaz ar C’hoursez. Jean Yves a ouie hag a grede mont a enep d’al lezenn ma kave dezhañ e oa direizh e kenver ar Vretoned. Gortoz a reomp c’hoazh tud e karg eveltañ dizaon ha diblegus. Ra vo gwenn da ved da viken, Jean Yves ! Ra vo gwenn da ved ! Ra vo gwenn da ved ha dous ha kuñv gwagenn an disparti !


Un distro war ar stourm a-enep d'an FN e Breizh\nAccueil / Lec'h / Breizh / Un distro war ar stourm a-enep d’an FN e Breizh\nUn distro war ar stourm a-enep d’an FN e Breizh\nLa Rédaction 15 October 2016\nEn ul levr berr, dedennus, skrivet en un doare sklaer ha didro, e vez kontet deomp un istor gant Charlie Grall : hini « Breizh Info », ur gazetenn eus an tu-kleiz, krouet gant ur skipailh emsaverien er bloavezhioù 1990. Ne vez ket embannet ken abaoe pell, met adtapet eo bet an anv war ar rouedad gant ul lec’hienn, ur « Breizh Info » mod nevez… a zo e gwirionez maskl an tu-dehoù pellañ e Breizh. Meur a hini zo bet touellet.\nAbalamour d’ar riskl-se en deus divizet Charlie Grall embann e levr, a ziskouez splann pegen disheñvel e oa mennozhioù ar gwir « Breizh Info » diouzh re an hini a skign pennadoù heugus war ar rouedad hiziv-an-deiz. C’hwerv eo dezhañ gwelet anv ar gazetenn implijet gant tud tost d’an FN, pa oa unan eus stourmoù pennañ Breizh Info enebiñ ouzh an FN e Breizh just-a-walc’h !\nE-touesk ar pajennoù e vez roet deomp un damsell war an darvoudoù politikel e Breizh e fin ar bloavezhioù 1990, d’ur mare ma oa dister c’hoazh levezon strollad ar familh Le Pen e Breizh. Klask a raent en em wriziennañ er vro memestra, ha prenet e oa bet un ti-moullañ breizhat gant unan eus kenaduerien ar strollad, Le Rachinelle e anv.\nGantañ e voe kaset Breizh Info ha Le Peuple breton dirak al lez-varn, tamallet dezho bezañ embannet un enklask a ziskoueze liammoù Le Rachinelle hag e embregerezh gant an tu-dehoù pellañ… hag un digresk spontus war e werzhioù da c’houde ! Aet ar maout gant an div gazetenn vreton a-benn ar fin, ken sirius ma oa bet al labour enklask. Istor an darvoud-se an hini eo a ya d’ober danvez pennañ al levr.\nKontañ a ra ivez penaos e oa bet skarzhet izili an FN eus ur vanifestadeg aozet e Kemper. Diouzhtu e soñjer er strolladig faskourien deuet da louzañ manifestadeg Breizh Unvan e miz Gwengolo… D’ar mare-se, avat, e veze komprenet mat gant emsaverien ’zo penaos e c’halle bezañ implijet skeudenn an tu-dehoù pellañ evit noazout d’an Emsav a-bezh.\nGant ma c’hello levr Charlie Grall lakaat empennoù ’zo en Emsav d’en em soñjal war dañjer an tu-dehoù pellañ, ha diskouez en diavaez pegen pell emañ mennozhioù ar re-se diouzh raktres an emrenourien hag an dizalc’hourien wirion.\nUr goulenn a chom memestra. Hervez Charlie Grall n’eus ket bet goulennet un aotre gant tud al lec’hienn faskour evit adimplijout an anv Breizh Info. Daoust ha perak neuze n’eus ket bet eus ur prosez a-enep dezho ? Un abeg zo, sur-a-walc’h, met pehini ?\nBreizh Info et l’imposture de l’extrême-droite, Charlie Grall, embannet gant Spered Gouez, 2016.\nShare the post "Un distro war ar stourm a-enep d’an FN e Breizh"


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/144 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/144\nteuje hennes a zo en he di da respont : Ro peoc’h d’in, va dor a zo serret, ha va bugale a zo ganen em gwele ; ne hallan ket sevel evit rei bara d’id. (8) Me a lavar deoc’h penaos, ma na zavfe ket evit rei bara dezhan abalamour ma’z eo he vignon, e savfe o veza skuiz ouz hen klevet, hag e rofe dezhan kement ha m’hen defe ezom. (9) Me ive a lavar deoc’h : Goulennit, hag e vezo roet deoc’h ; klaskit, hag e kavfot ; skoit, hag e vezo digoret deoc’h. (10) Rag an hini a c’houlen, a receo, hag an hini a glask, a gav ; hag an hini a sko, e vezo digoret dezhan.\n(11) Piou ac’hanoc’h-hu eo an tad, ma c’houlenfe he vab diganthan eun tam bara, a rofe dezhan eur mean ? Pe, ma c’houlenfe diganthan eur pesk, daoust hag hen a rofe dezhan eur serpant e leac’h eur pesk ? (12) Pe otramant c’hoas, mar goulen diganthan eur vi, daoust hag hen a rofe dezhan eur scorpion ? (13) Mar gouzoc’h eta c’houi, pere a zo fall, rei traou mad d’ho pugale, pegement muioc’h e roio ho Tad celestiel ar Spered-Santel d’ar re her goulen diganthan ?\n(14) Jesus a gassaz ive kuit eun drouk-spered hag a oa mud ; ha pa oe sortiet an drouk-spered, an den mud a gomzaz ; hag ar bobl a oe leun a admiration. (15) Hag unan-benag anezhe a lavaraz : Dre Veelzebul, prins an drouk-sperejou, eo e kas kuit an drouk-sperejou. (16) Mes darn all, evit hen amprouv, a c’houlenne diganthan eur miracl euz an env. (17) Mes Jesus, oc’h anaoud ho zonjezonou, a lavaraz dezhe : Pep rouantelez divizet a-enep dezhi he-unan a vezo troet en eun dezert ; hag eun ti divizet a-enep dezhan he-unan a gwezo. (18) Mar d’eo eta Satan divizet a-enep dezhan he-unan, penaos ec’h hallo he rouantelez choum en he za ? pa’z eo gwir e livirit eo dre Veelzebul e kassan kuit an drouk-sperejou. (19) Mar d’eo dre Veelzebul e kassan kuit an drouk-sperejou, dre biou eta ho pugale-hu ho c’hassont-hi kuit ? Int ho-unan eta a vezo ho parnerien. (20) Mes mar d’eo dre viz Doue e kassan kuit an drouk-sperejou, a dra sur rouantelez Doue a zo deuet beteg enoc’h. (21) Pa vez eun den krenv hag armet mad o tiwall he di, kement hen deuz a zo diwallet mad. (22) Mes pa zeu unan krenvoc’h egethan, he-man hen taol d’an douar, a lam diganthan he holl armou var bere e oa he fizians, hag e ra partach var he vadou. (23) An\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/144&oldid=125238 »


Journal de Renaud Camus, lundi 11 juillet 2016\ncréée le mardi 12 juillet 2016, 16 h 10\nmodifiée le jeudi 14 juillet 2016, 18 h 52Plieux, lundi 11 juillet 2016, une heure moins le quart du matin. Je m’étais fait quelques illusions, hélas, sur l’indifférence des autorités de tutelle, Monuments historiques et Bâtiments ~~~ ~~~~~~~, ~~~~~~ ~~ ~~’~~~~~~~~~~~~~ ~~~ ~~’~~~~~~~~~~~~ ~~~ ~~’~~~~ ~~~~~~ ~~~ ~~~~~ ~~~~~ ~~~ tour, ici. Une ~~~~~~~ ~~~ ~~~ ~~~~~~~~~~ ~~~~~~~~~~ ~~~~ ~~~~~~~~~ ~~~~~~~~~~~~, ~~~~~~~~’~~~~, ~~~ ~~~~~~~~~ ~~~~ ~~~~~~~ ~~~~ ~~~ ~~~~~~~~~ ~~~~~~~ en totalité, ~~~~~~~~~~ ~~~ ~~~~~~~~~~, ~~~ ~~~~, ~~~~ ~~~~~ ~~~ conséquence, pour tout ~~~~~~~ ~~~ ~~~~~~~~ ~~~ ~~~ ~~~~~~, ~~~ ~~~~~ ~~~~~~ ~~~~~~~~~~~ ~~~ ~~~~~~~~ ~~~~ ~~~~ ~~~~~~~ ~~’~~~~~~, ~~~~~ ~~~ ~~~~~~~~~~~ ~~~~ ~~~~~~~~ ~~~~ ~~~~~~~~~~~~~~ ~~~~~~~~~~~~. ~~~~~, ~~’~~~~ ~~~~~~~ une affaire de ~~~~~~~~~~ ~~~~~, ~~~ ~~~ ~~’~~~~ ~~~~~~~~~~. ~~~~~~ ~~~~ ~~~~~~~~ ~~~ ~~’~~~~~~ ~~~~ ~~’~~~~~~~ ~~~~~ ~~~~~~~~~~~~~ ~~~~ travaux.\nCependant, ~~~~~~ ~~~~~, ~~~~~~ ~~~~~ ~~~~~~~~~~~~ ~~~ ~~~~~ ~~~~~~ ~~~ ~~~~~ qu’elle est, la ~~~~~~~~ ~~~ ~~~ ~~~~~ ~~~~ ~~~~~~~~ ~~~~~ ~~~ ~~~~~~~~~ ~~~~~ ~~~~~~~ ~~~~~~ ~~~ ~~~~~~~ ~~~~~~~~. ~~~~~~ ~~~~~ ~~~ ~~ ~~~~~ ~~~~~~~~~~~ ~~~~~ ~~ ~~’~~~~~~, ~~~~~ ~~~ ~~~~~~ à tâtons. Je ~~~~~~~~ ~~~~ ~~~~~~~ ~~~~ ~~~~~~ ~~~~~~~~~ ~~~ ~~~~~~~ ~~~ ~~~~~~~~~~, ~~~~~ ~~~~, ~~~ ~~ ~~~~~ ~~~~~~~ ~~~~ ~~~~~. ~~~~~~~~~~ ~~~ ~~~ ~~~~~ ~~~~~ ~~~~~ ~~~~~~~~~ ~~~~ ~~~~ placide. Je ne ~~~~~ ~~~~~~~~ ~~~ ~~~ ~~~~~ ~~~~~~~~~~~ ~~~~~ ~~~~ ~~~~~~~~~, ~~~ ~~~ ~~~~~~~~~~~ ~~~ ~~~ ~~~~~~~ ~~~~~. ~~~~~ ~~~~~~ ~~~~~~~~ ~~~~ ~~~~~~~~~~ ~~~~~~ ~~~~~~~ ~~~ ~~~~ ~~~ ~~~~~~~~~~, et, sur la ~~~~~~ ~~~~ ~~~~~ ~~~~~~ ~~~~~~~ ~~~~~ ~~~ ~~~~~~~~, ~~~~~ ~~~ ~~~~, ~~~~ ~~~ ~~~~ ~~~~~~~ ~~~ ~~~~~~~, ~~ ~~~~~~~~~, ~~~’~~~ ~~~~~~~~ ~~~~~-~~~~~ lampe-tempête, ~~~ ~~~~~ ~~’~~~ ~~~~~. On saura demain ~~~ ~~~~~ ~~~~~~~ ~~~ ~~~~~, ~~~ ~~~ travailler.\nLa ~~~~~~~~~ ~~~~~ ~~~ ~~~ ~~~~~~~~, ~~~~~~ ~~~~~, ~~~~ ~~~~~-~~~~~ ~~~ ~~~~~~~~~~~~, ~~~~ ~~~~~~ ~~~ ~~~ ~~~~~~~ ~~~ ~~~~~~~~, ~~~ crois, enfermée là ~~~~~ ~~~~~~ ~~~~ ~~~~~ ~~~~~~~~~~~, ~~~ ~~~~~~ ~~~ ~~~~~~~~ ~~~~~~~~, ~~~ ~~~ ~~~~~. ~~’~~~~~~~ ~~~~~~~~ ~~~ ~~~~~~ ~~~~~ ~~~~ ~~~~~~~~~ ~~~~~ ~~~~ ~~~~~~~~~~. ~~~~~~~~ ~~~~~~~~~ ~~~ ~~~~~~~~~, plus près de ~~~~~, ~~ ~~~~~~ ~~~~ ~~~~~ ~~~~~ ~~~ ~~~~~, ~~~~~ ~~~ ~~~~ ~~~ ~~~~~~~~~, ~~~ ~~ ~~ ~~~~~~~~~ ~~~~~~~ — ~~~~~ ~~’~~~~~~ ~~ ~~~ ~~~~~~ ~~~~~~~.\nvoir l’entrée du lundi 11 juillet 2016 et son image dans Le Jour ni l’Heure


Pajenn:Marigo - Abrege eus an Aviel.djvu/45 - Wikimammenn\nPajenn:Marigo - Abrege eus an Aviel.djvu/45\nsilvidiguez, d’an drouc-speret, o cridi ne illit quet resista outàn ? Penaus eta, a disfiziout a rit-hu eus a c’hraç an Autrou-Doue hac eus e vadelez ? O peguen nebeut a feiz hoc’h eus-hu ! Ne ouzoc’h-hu quet penaus ne arru netra gueneoc’h nemet dre urz Doue pe dre e bermission, ha penaus e oar tenna ar mad eus an drouc ? En em abandonit eta etre e zaouarn en amser an dentation : gelvit-èn d’ho sicour, ha liquit hoc’h oll fizians ennàn. Gant ur goms hepquen e all lacât ar c’halm hac ar peoc’h en hoc’h ene.\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/45&oldid=94403 »\nKemmoù diwezhañ degaset d'ar bajenn-mañ d'an 28 Her 2016, da 21:58.


Dordogne : an Departamant evit an okitaneg\nCulture & Patrimoine, E brezhoneg, Histoire, International, Patrimoine\nD’an 23 a viz kerzu e oa bet votet gant departamant an Dordogne ur steuñv evit sikour ar c’humunioù a oa en aviz staliañ panelloù bourk en okitaneg. Hiviziken e vo paeet ar panelloù-se gant an Departamant. ‘Pezh a boulzo ar c’humunioù paour war ar maez da choaz yezh ar vro hep bezañ lakaet nec’het gant an dispignoù o doa soñjet ar guzulierien.\nSetu ur soñj mat ! Disadorn dremenet eo bet staliet panelloù « Manzac de Vern » gant kumun « Manzac-sur-Vern » (e galleg) da skouer. 568 anneziad a zo er gumun-se. Gant an Departamant eo bet paeet ar panelloù evel ar pezh a oa bet embannet. Kumunioù all a zo e soñj ober ar memes tra.\nFoto : kumun Manzac de Vern\nTags : Dordogne, Dordonha, Marzac-sur-Vern, occitan, okitaneg


Istor Breiz, 1893/Rann 13 - Wikimammenn\nIstor Breiz, 1893/Rann 13\nJ.-A. Lefournier, 1893 (p. 235-247)\n◄ Histor an duk Arthur pe Arzur ; sant Youen pe Ervoan (trizekvet kanvet). Brezel e Breiz epad 24 bloaz, etre Bleiz ha Montfort ; Guesklin (pevarzekvet kanvet). Emgan an Tregont ; emgan Alre (pevarzekvet kanvet). ►\nGwezklen a lavare : men toue, sent ar Vreiz,\nTra vezo beo eur Saoz, na vo na peoc’h, na reiz\nRa sternet-c’hui ma marc’h ha ma sterner timad,\nMa zaimp dezi raktal, da c’houd hen hell pad !\nArzur daou, mab Iann-an-Daou, a varvaz er bloaz 1312.\nAr Vreiz oa bet kant bloaz e peoc’h pa varvaz Iann-ar-Mad, e 1341. Pa oe dug, oe savet e Paris eur skol evit ar Vretoned, dindan hano skol Kerne, hag eun all dindan hano skol Landreger.\nSetu m’euz breman da gomz deoc’h c’hoaz euz eur brezel rust, a badaz pevar bloaz varnugent. Ar brezel-ze a oa er vro oll, ken e Breiz-Huel, ken e Breiz-Izel, e Kerne, e Leon, e Landreger, e Guenet, e Roazon, e Sant-Briek hag e Naonet. Neuze an dud na hellent ket kals lavaret, evel ma lavaraz Salaün ar foll d’ar zoudardet a c’houlenne digantan a be du oa : N’oun na da Vleiz, na da Vonfort ; n’oun nemet servicher d’ar Verc’hez Vari. Rag peb Breton a gemere tu evit unan euz ar brinset a goumbate etrezo ; hag er memez ty a n’em gave a veichou breudeur euz eun tu, ha breudeur euz eun tu all.\nCharlez, pried Ianned an dugez a Vreiz, en dije bet an oll vro evintan ma n’en dije Iann a Vonfort kemeret an tenzor, hag gant an arc’hant-ze a beaz sourdardet, hag a gemeraz Brest, Roazon, Henbont, Guenet, Alre, Keraez, ha kerriou all c’hoaz. Iannet, pried Charlez Bleiz, a oa ar guir dugez ; ar brezel a reaz dezi he yountr Yann Monfort oa heb guir ebet. Neket heman an diveza guech m’an deuz eur yountr laeret eur gurunen divar goust he niz pe he nizez. O veza klevet en doa Charlez Bleiz, pe Charles de Blois, goulennet sikour ar Francisien, mont a reaz Iann da Vro-Saoz evit goull sikour ar Saozon. Evel-se en em strinkas, evel brini, var ar Vreiz, Francisien, Saozon ha Spagnolet. Profit vije bet n’ho dije morse na Charlez, na Iann, galvet er vro na Saozon, na Francisien.\nCharlez, o veza kemeret ar ger a Naonet, a reaz he adversour prizounier hag er c’hassaz da Bariz d’ar roue a Frans. Pa glevaz Ianned, pried Iann, e oe prizouniet he fried, pignat a reaz var varc’h, hag o kemerout he mab bihan etre he divrec’h, hen diskuezaz d’ar bobl e Roazon o lavarout : Na gollit ket kaloun, va zud ; mar d’eo paket an dug, setu aman he vab, hen rei a ran deoc’h da virout. Ianned na gollaz ket amzer : mont a reaz da zifen ar ger a Henbont a enep an dug Charlez. Diæz oa dont ebarz er ger, en dro dezi oa soudardet Charlez Bleiz. Ianned a gavaz buhan an tu da vont e ker. En em viska a reaz evel eur goaz, hag heuliet gant tri c’hant den kalounek, e teuaz etouez an enebourien. Lakaat a reaz an tan en ho zinellou, hag epad ma oant stravillet, o klask mouga an tan, ec’h antreaz er ger a Henbont. 1341.\nAr Spagnolet, a heulie Charlez Bleiz, o doa evit kabiten Luis Spagnol, den kriz ha na ree van evit laza Bretoned, neuz fors oc’h pe du e talc’hent. Heman a gemeraz Guengamp ha kerriou all, ha dont a reaz beteg Kemperle e pelec’h e lazaz kalz a dud. Dre eur vad, e teuaz eno soudardet Monfort, epad ma oa kousket ar Spagnolet, laza a rejont an darn-vuia anezo.\nAr Saozon a oa ker kriz hag ar Spagnolet ha kasseet muioc’h c’hoaz gant ar Vretoned. Na hellent tremen en henchou, nag e parkeier Breiz nemet a vandennadou rag pa vijent neubeut e vijent lazet deoc’htu gant an dud divar ar meaz. Eur vaz, eur fals, eur forc’h, eur falc’h, peb tra oa mad evit skei var ar Saozon. Ar roue a Frans ne oa ket guelloc’h eget ar Spagnolet hag ar Saozon. Epad ma oa gret eun arzao-brezel, 1343, evit en em ziskuiza ha lezel amzer da nevezi an armeou, lazet oe e Paris, dre drahison pevarzek Breton, abalamour ma talc’hent da Vonfort, heman ne oa ket karet gant ar roue a Frans. Herve a Leon, bet prizounied ha kasset da Vro-Saoz, oe galvet gant ar roue Edouard, hag a lavaraz dezan ; Breton, Filip, roue a Frans, en deuz lazet da genvroiz abalamour a oant a du gant Monfort. Me a alfe ive da laza abalamour ma talc’hez da Vleiz. Kea da lavaret da Filip : Edouard Bro-Saoz na heulio morse ar skuer fall en deuz roet dezan. Herve a Leon a gouezaz klan var ar mor ; koulskoude, araog mervel, ober a reaz he zigass dirag ar roue Filip evit rebeich dezan maro he genvroiz, 1344.\nAr brezel a goummansas adarre. Charlez a zeuaz a enep Kemper ; mont a reaz dy dre ar Parkosty, en tu ma teue ar mor varlae ar steir, hag a c’hlebie beteg mogeriou ker. En devez-ze an dour a choumaz pell euz ar mogeriou, dre eur mirakl dleet, a levereur, da zantelez an dug Charlez. Siouaz, soudardet Charlez oa pell da veza santel eveltan. Mont a reent da gement hini a gavent hag ho laze en despet d’ho c’hlemou ha d’ho daelou. Charlez en doa da genta lakeet evez evit na vije ket distrujet an ilizou, na gret drouk d’ar veleyen, hen oe spountet o velout ar goad o redek beteg ar steir, hag ar c’horfou maro astennet var an douar. Guelout a reaz eur bugel o klask denna he vam maro, leun a vouillen hag a voad. Leun a horrol hag a geuz, e chourchemenaz aichui al lazerez. Dived e oa : mil pevar c’hant den oa bet lazet en devez-ze e Kemper. Heuliet m’euz, pa oan bugel, ar brocession vije gret pep bloaz e Kemper, guechall, en dro d’ar vered, evit an dud lazet en deiz-ze.\nEpad ar brezeliou-man, a zeuaz da veza brudet dre he galoun vraz, he speret lem hag he vadelez evit an dud divar ar meaz, eun den iaouank hanvet Bertrand Guesclin. En he vugaleach oa bet eur goall baotrik : ne glaske nemet kan, ha dont a ree atao d’ar ger gant dillat roget, he gorf blonset gant eur goall daol bennag. Koulskoude bet eo bet ar c’henta brezellekaer euz he amzer. D’an oad a bemzek vloaz, e c’hounezaz kalz a enor en eur c’hoari-brezel oa bet e Roazon etre ar re genta hag ar re vella euz ar zoudardet Breiz. Guesclin oa a du gant Charlez Bleiz, ha guelloc’h oa e unan enep ar Saozon eget eun arme. Guesclin a respountaz da eur Saoz, a drueze dirazhan maro kement a dud er brezel ; Mad, emezan, ma varv kant mill den er brezel, ar re all vo pinvidikoc’h.\nAr Saozon a glaske kaout Roazon. An dud euz ar ger a oa prest da vervel gant an naoun. Kals a dud divar ar meaz a zeue gant ho c’hirri da verza id d’ar Saozon. Guesclin ho c’hontraignaz da zont e ker, e pelec’h oa paet mad ho id dezo. Pa oe debret an ed-ze, stad ar ger a zeuaz ker fall hag araok. Penhoat, gouarner Roazon, a gavaz an tu da gaout kik evit eun neubeut amzer. E kichen mogeriou Roazon, oa eun toull braz, dirak eur prat, hanvet Prat-Raoul, e pelec’h ar Saozon o doa daou vil ben-moch ; Penhoat a reaz lakaat eur viz dirag ar park en unan euz an doriou, ha tenna var diskouarn al loen-ze. Ar moc’h all, o klevout karmou ar viz, a redaz ebars e ker. Pa velaz ar Saozon ar pez a zigoueze, e klaskjont derc’hel al loenet er prat ; mæz na oant ket gouest d’he ober. Ar moc’h a zeuaz oll e ker, hag ar Vretoned a c’hoarze a galoun vad. 1357.\nAdtapet diwar « https://br.wikisource.org/w/index.php?title=Istor_Breiz,_1893/Rann_13&oldid=168626 »\nKemm diwezhañ d'an 10 C'hwe 2021 da 19:36\nKemmoù diwezhañ degaset d'ar bajenn-mañ d'an 10 C'hwe 2021, da 19:36.


Er gonsolation a za goudé en trebille, ret-é neoah guut souffrein hemh consolation - Wikimammenn\nEr gonsolation a za goudé en trebille, ret-é neoah guut souffrein hemh consolation\nJ.-M. Galles, 1829 (p. 245-248)\n◄ Penaus é ma ret hum sonnat ér fé hac én espérance, a p’hum gavér é circonstanceu a zisco bout contrellan dehai Er gonsolation a za goudé en trebille, ret-é neoah guut souffrein hemh consolation Ni a zeli douguein trema en nean ol er chongeu a hun speret hac ol en desirieu a hun halon ►\nJust-é ma hou pou mui a lod eit hanni aral én avantage ag é Résurrection, a pe hoès queméret mui a lod eit hanni arni é ol er péh en deoai bet d’andur én é Bassion.\nPéh ur joé aveit oh, brasset ur gonsolation, er gùélet guet ol er splander hac er gloër ag é zivinité !\nChetui enta hou tareu séhet, er gouli donn a hou calon chairret, hou souffranceu passet.\nMe mab, Doué a zou guet é amiet én trebille, eit ou hrihuat dré en doustér ag é hræce ; hac ean a zegasse dehai, a pe gar, er gonsolation arlerh er boén, en doustér goudé en ùerhoni.\nEr Roué-Prophet a santas quement-cé. Doué, e m’ean, en dès streaüet er gonsolation ém inean, revé en affliction en deoai degasset teign.\nMar da Doué, a lar ean hoah, d’abandonnein, gùéhavé, en dén Just d’en tampest, ean a ra dehou anfin cavouit arré en amzér gaër.\nHui a hanaüe, Guirhiés santel, en drougeu a anduran a oudé gùerço ; mæs m’hum ùéle attaüe hemb consolation.\nMe mab, penaus-benac ne santet quet a gonsolation, n’en doh quet hemb ur gonsolation benac.\nN’en dé ur gonsolation sonn aveit o fe chongeai é tet, dré hou trebille, de vout haval doh Jesus, hac en hou laca en trebille én hent-ag en nean ?\nDoué en dès é zesseinieu a pe lausq é serviterion de souffrein, hemb gobér dehai tanhouat er honsolationeu-zé a béré é conzet.\nBout-zou Sænt péré en dès passet dré en trebille hac er séhour, hemb receu en disterran consolation.\nAmiet Jesus ne zeliant quet bout haval doh en amiet ag en doar, péré ne vennant quemér poén aveit ou amiet, meit rac me mant ingorto a vout imbèr recompanset guet-ai.\nLaqueit tout étré deorn en Eutru Doué. A pe vou necessær, pé memb pourfitable er honsolationeu deoh, hui hou pou ind.\nHui e hoès én hou souffranceu græce Jesus, péhani hou soutén, hac é hræce a zou assès aveit oh.\nEr Sænt en dès Jesus lausquet de souffrein, hemb gobér dehai santein consolation erbet, a gavai ou honsolation é vout hemb consolation, rac ma ouyent é tai ou haranté de vout purroh ha parfættoh.\nGorteit hoah un herrad, gorteit en accomplissemant ag er promesseu en dès groeit Jesus d’er-ré a souffre.\nEan a brepar deoh én nean doustér ha madeu én abondance.\nHa nezé, me mab, ur péhour èl oh, ag ean a éel goulen bout consolet ?\nEr péh a zeli consolein ur péhour péinitand é chongeal penaus, én ur souffrein hemb consolation, ean a efface surroh é béhedeu.\nAdtapet diwar « https://br.wikisource.org/w/index.php?title=Er_gonsolation_a_za_goudé_en_trebille,_ret-é_neoah_guut_souffrein_hemh_consolation&oldid=105868 »\nKemmoù diwezhañ degaset d'ar bajenn-mañ d'an 18 Eos 2017, da 17:57.


Ar c'horonal ne skriv den dezhañ - Roman, poésie, littérature, écrits - Gabriel Garcia Marquez, Mouladuriou Hor Yezh\n> Livres en breton >Roman, poésie, littérature, écrits>AR C'HORONAL NE SKRIV DEN DEZHAÑ\nEil romant ar skrivagner brudet eus Kolombia eo al levr-mañ, hag e oberenn wellañ goez da dud'zo, evel Mario Benedetti, pe Gabriel Garcia Marquez e-unan.\nEmeur e 1956, en urgêriadenn war an aod e Kolombia. Bep gwener ez a ur c'horonal kozh disoudardet d'ar porzh, da c'hortoz keloù eus ul leve en devoa goulennet abalamour d'ar servijoù en devoa roet er brezel diabarzh. Padal ne zeu lizher ebet digant ar gouarnamant, hag e chom nebeut a beadra gant an tiegezh.\nDireizhded, feulster ha digenvez, met dreist-holl hiraezh ha hirder an amzer a dremen, setu dodennoù al levr.\nSavet eo ar skrid en un doare eeun ha diginkl, kontrol d'an doareoù barok a c'heller kavout e oberennoù all ar skrivagner.


Hussein Iañ Jordania - Wikipedia\nEr Pentagon (02/04/1997)\nRen 11 a viz Eost 1952\n7 a viz C'hwevrer 1999\nKentad Talal Iañ Jordania\nWarlerc'hiad Abdallah II Jordania\nGanedigezh 14 a viz Du 1935\nAmman, Emirelezh Treuzjordania\nMarv 7 a viz C'hwevrer 1999\nTad Talal Iañ Jordania\nMamm Zain as-Charaf bint Jamil\nSinadur Hussein Iañ Jordania\nHussein Iañ Jordania, bet ganet حسين بن طلال Ḥussein ben Ṭalāl d'ar 14 a viz Du 1935 en Amman, Emirelezh Treuzjordania ha marvet d'ar 7 a viz C'hwevrer 1999 en Amman, Rouantelezh hachemit Jordania, a voe roue Jordania d'an oad a 17 vloaz a-c'houde marv e dad Talal Iañ Jordania d'an 11 a viz Eost 1952 ha betek e varv dezhañ e 1999.\nE-pad tremen 46 vloaz e renas war Jordania, a-hed ar Brezel Yen ha 40 bloavezh a vrezel etre an Arabed hag Israel.\nA-hed e ren e klaskas gwellaat buhez ar Jordanianed ha kavout un doare d'o lakaat da vevañ e peoc'h. An eil rener arab e voe oc'h anzav Stad Israel, e 1994, goude an Egiptad Anwar el-Sadat en devoa graet e 1979.\n1 Yaouankiz (1935-1952)\n2 Oad gour (1952-1999)\n3 Ren (1952-1999)\n3.1 Gwellaat buhez ar Jordanianed\n3.2 Klask ar peoc'h\nYaouankiz (1935-1952)[kemmañ | kemmañ ar vammenn]\nda 15 vloaz, e 1950\nGoude bezañ bet skoliataet en Amman e voe kaset da Aleksandria (Egipt) da studiañ e Victoria College, ur skol-veur vreizhveurat. Goude-se ez eas da Harrow School Londrez, kent mont war ur stummadur milourel e Royal Military College Sandhurst, Berkshire, evel m'en devoa graet e dad.\nEn Amman d'ar 16 a viz Gouhere 1951 e voe drouklazhet Riad Bei al-Solh, kentañ ministr kozh Liban, rak brud a rede e oa emglevioù kuzh etre Liban ha Jordania evit sinañ ar peoc'h gant Israel.\nD'an 20 a viz Gouhere 1951, pa oa e moskeenn Al-Aqsa e Jerusalem da geñver an obidoù, e voe drouklazhet Abdallah ben Hussein, tad-kozh Hussein ben Talal, gant ur Palestinian. Unan eus ar boledoù a dizhas e vab-bihan Hussein, a voe saveteet dre berzh ur vedalenn a oa bet lakaet war e vruched diwar c'houlenn e dad-kozh.\nD'an 9 a viz Gwengolo 1951, nebeut amzer kent e c'hwezekvet deiz-ha-bloaz eta, e voe anvet Hussein ben Talal da briñs pa bignas e dad Talal Iañ Jordania war an tron. Trizek miz diwezhatoc'h avat e voe ret d'ar roue dilezel ar galloud en abeg ma oa klañv e spered.\nD'an 11 a viz Eost 1952 e voe anvet e vab Hussein da roue Jordania. Ur C'huzul rejañs a reas war-dro aferioù ar rouantelezh da c'hortoz ma vije Hussein Iañ Jordania en oad da ren ; da zevezh e 18vet deiz-ha-bloaz e voe kadoriet, d'an 2 a viz Mae 1953, da lavaret eo d'an 18 a viz Cha'bân 1372 hervez an deiziadur islamek .\nHir e voe e ren, pa badas 46 vloaz hanter.\nOad gour (1952-1999)[kemmañ | kemmañ ar vammenn]\nDina Jordania (~1955)\nMuna al-Hussein (2006)\nHussein hag Alia\ngant Gerald Ford hag e wreg\nNoor al-Hussein (2006)\nDre genemglev er familh e voe aozet eured kentañ ar roue, a zimezas neuze d'an 18 a viz Ebrel 1955 gant Cherifa Dina bint Abdelhamid (Kaero, 15 a viz Kerzu 1929), ur geniterv a-bell d'e dad Talal Iañ Jordania.\nUr verc'h, ar briñsez Alia bint al-Hussein, a voe ganet d'an 13 a viz C'hwevrer 1956.\nNe badas ket an unaniezh avat, pa voe torret an dimeziñ d'ar 24 a viz Mezheven 1957 diwar c'houlenn ar roue.\nD'ar 25 a viz Mae 1961 e timezas ar roue un eil gwech, gant Antoinette Avril "Toni" Gardiner (Chelmondiston, Suffolk, Bro-Saoz, 25 a viz Ebrel 1941), anezhi merc'h un ofiser el lu vreizhveurat. Muna al-Hussein a voe graet anezhi keit ha ma voe pried Hussein Iañ Jordania, da lavaret eo betek ma voe torret an dimeziñ d'an 21 a viz Kerzu 1971.\nPevar bugel a zeuas d'ar c'houblad :\nAr priñs Abdoullah II Jordania, bet ganet d'an 30 a viz Genver 1962, ha roue Jordania da heul e dad ;\nAr priñs Faisal ben al-Hussein (11 a viz Here 1963), a zo bremañ e penn aerlu Jordania ;\nAr briñsez Aicha bint Hussein (23 a viz Ebrel 1968), ofiserez uhel en aerlu jordanian ; emañ oc'h ober war-dro an aferioù milourel e kannati Jordania e Stadoù-Unanet Amerika ;\nAr briñsez Zein bint Hussein, c'hoar gevell Aicha bint Hussein.\nAlia Baha al-din Touqan (Kaero, 25 a viz Kerzu 1948 - Amman, 9 a viz C'hwevrer 1977) e voe trede pried Hussein Iañ Jordania d'ar 24 a viz Kerzu 1971 ; ur Balestinadez e oa-hi. Ganti e voe krouet Burev Rouanez Jordania, a ra war-dro diorroadur ar gevredigezh jordanian : kelennadurezh, sevenadur ha yec'hed an dud e oa palioù pennañ ar rouanez. Drezi e voe staliet levraouegoù dre ar vro, an Haya Cultural Center(ur Greizenn sevenadurel evit ar vugale, an National Folklore Troupe, an Alia Art Gallery, ur Gouel an Arzoù e Jerach, hag all.\nE 1974 e teuas ar rouanez a-benn da lakaat gouarnamant Jordania da reiñ d'ar merc'hed ar gwir da vouezhiañ ha da vezañ dilennet er Parlamant.\nD'an oad a 29 bloaz e varvas en ur gwallzarvoud biñskell ; Queen Alia International Airport eo anv aerborzh etrebroadel Amman.\nDaou vugel, ur verc'h hag ur mab, a voe ganet :\nAr briñsez Haya bint al-Hussein, d'an 3 a viz Mae 1974 ;\nAr priñs Ali ben al-Hussein, d'an 23 a viz Kerzu 1975.\nD'ar 15 a viz Mezheven 1979 e timezas ar roue ur pevare gwech, gant Elizabeth "Lisa" Najib al-Halabi (Washington, D. C., 23 a viz Eost 1951). Goude hec'h andreiñ d'an Islam e voe anavezet evel Nour al-Hussein, ha rouanez Nour Jordania.\nPevar bugel a zeuas diwar eured diwezhañ Hussein Iañ Jordania, daou vab ha div verc'h :\nAr priñs Hamzah ben al-Hussein (29 a viz Meurzh 1980) ;\nAr priñs Hachim ben al-Hussein (10 a viz Mezheven 1981) ;\nAr briñsez Iman bint al-Hussein (24 a viz Ebrel 1983) ;\nAr briñsez Raiyah bint al-Hussein (9 a viz C'hwevrer 1986).\nE 1992 e pareas Hussein Iañ Jordania diouzh krign-bev al lounezhi.\nE miz Gouere 1998, taget ma oa gant krign-bev ar gwad, e krogas ar roue gant ar c'himigurañ e Rochester (Minnesota).\nE miz Genver 1999 e tistroas da Jordania, ma voe graet un degemer tousmac'hus dezhañ. D'ar 25 eus ar miz-se e lakaas e vab henañ, ar priñs Abdallah, da bennhêr. D'an hevelep devezh e voe e Rochester en-dro.\nD'ar 4 a viz C'hwevrer 1999 ez embannas e vezeg prevez e oa bet ur c'hwitadenn eus an eil imboudadenn mel askorn en devoa gouzañvet ar roue.\nTri devezh war-lerc'h e varvas Hussein Iañ Jordania en Amman, kêr-benn e rouantelezh.\nUr skingomz amatour eo bet Hussein Iañ Jordania a-hed e vuhez. Brudet ha karet e oa JY1 e bed ar skingomz amatourien, ha bepred e c'houlenne ma vefe komzet outañ hep menegiñ e ditl. Ul levier nijerezioù ha biñsaskelloù e oa ivez.\nRen (1952-1999)[kemmañ | kemmañ ar vammenn]\nA-hed e ren e klaskas Hussein Iañ Jordania kas Jordania war-raok hag uhelaat dere pep ezel eus e bobl.\nPobl ar rouantelezh eo he brasañ pinvidigezh eme ar roue, ha dizehan en deus broudet an dud da ober gwelloc'h evito o-unan hag evit o bro.\nGwellaat buhez ar Jordanianed[kemmañ | kemmañ ar vammenn]\nSevel ur framm armerzhel ha greantel a-benn tizhout e bal eo ar gefridi gentañ a sammas ar roue yaouank. A-hed ar bloavezhioù 1960 e pouezas war ziorroadur korvoerezh barregezhioù ar c'hondon : ar fosfat, ar potas hag ar simant ; ur rouedad hentoù-tizh a voe savet er rouantelezh.\nEr bloavezhioù 1950, 10% hepken eus ar Jordanianed o devoa tredan, dour hag aveadurioù yec'hedel en o annezioù ; 99% eus ar boblañs a oa aveet e dibenn ren Hussein Iañ Jordania.\nE 1960, 33% eus an dud a ouie lenn ha skrivañ ; 85,5% e oa ar feur e 1996.\nE 1961 e oa 9,2 kJ lodenn bemdeziek keitad pep den e Jordania ; da 12,65 kJ e oa savet e 1992, ur c'hresk a 37,5% neuze.\nE 1981, 70 bugel diwar 1 000 a varve kent o deiz-ha-bloaz kentañ ; 30 a rae e 1990, un digresk a 42,8%. Da 16 e oa diskennet e 2012, hervez stadegoù UNICEF.\nKlask ar peoc'h[kemmañ | kemmañ ar vammenn]\nNasser ha Hussein en Egipt (1964)\nSinadur ar peoc'h gant Israel\nY. Rabin, B. Clinton, Hussein Iañ Jordania\nKoulz er rouantelezh ha war an dachenn etrebroadel e stourmas Hussein Iañ Jordania evit stabilaat ar Reter-Nesañ. Gant ar pal da gavout ar peoc'h e voe oberiant bepred, ha krennus alies.\nMeur a wech e rankas ar roue lakaat termen da emsavioù a oa e go diwar levezon broadelouriezh arab prezidant Egipt, Gamal Abdel Nasser.\nE 1956, pa voe rebechet dezhañ bezañ levezonet betek re gant doareoù ar Gornaoueg, ez erlerc'hias ofisirien jordanian ouzh ar re vreizhveurat a oa e penn lu ar rouantelezh.\nBloaz war-lerc'h e klaskas ur strollad ofiserien jordanian vroadelour kemer ar galloud ; sparlet e voe an taol-strap kentañ-se gant ar roue dre ur galv solenn d'ar soudarded.\nE 1958 e voe un emsav broadelour all e Jordania ; ret e voe da Hussein Iañ Jordania goulenn sikour digant Stadoù-Unanet Amerika hag ar Rouantelezh-Unanet, a gasas soudarded d'ar rouantelezh evit ma c'hallje ar roue derc'hel ar galloud.\nPa oa bet staliet Israel e 1948 e oa deredet Palestiniz da Jordania, ma krogjont da fichañ trouz ha dachouanat a-enep ar Stad yuzev nevez-krouet.\nE 1966 e voent taget e Jordania gant lu Israel, ar pezh a loc'has un emsavadeg palestinat e voe darbet dezhi dizarbenn ar roue Hussein.\nBloaz war-lerc'h, d'ar 5 a viz Mezheven 1967, e voe taget Israel d'he zro gant ur c'hengevredadur Republik Arab Unanet-Siria-Jordania. Gwallreuzus e voe an oberadenn-se, a voe anvet Brezel ar C'hwec'h devezh abalamour ma'z echuas d'an 10 a viz Mezheven a-drugarez d'un harz-tennañ gourlakaet gant Stadoù-Unanet Amerika hag URSS kevret.\nTrec'h e voe Israel war an Arabed. Jordania a gollas he lu, hag ivez he reoliñ war Sijordania, a voe ac'hubet gant ar Stad yuzev. Ur morad Palestiniz a glaskas repu er rouantelezh, ha dre ma oa bet un dered c'hoazh e 1948 e voe buan muioc'h a repuidi war tiriad Jordania eget a sujidi d'ar roue ; hemañ avat a roas ar geodedourelezh jordanian d'an darn vuiañ eus ar Balestiniz nevez-deuet, ar pezh a c'hounezas e bobl d'e bolitikerezh. Ken niverus e oa ar repuidi ma voe strolladoù Palestiniz o ren war lod tiriadoù, evel pa vije ur meni Stad palestinat e diabarzh rouantelezh Jordania, ar pezh a wanaas galloud ar roue.\nHussein Iañ Jordania a ginnigas da Aozadur ar Broadoù Unanet (ABU) ma vije diac'hubet Sisjordania en eskemm ouzh anzavadur gwir Israel da vezañ ur Stad. D'an 22 a viz Du 1967 ez embannas ABU e ratozhiad niv. 242 a c'houlenne groñs digant Israel lemel he nerzhioù milourel diouzh an tiriadoù ac'hubet ganti e-kerzh Brezel ar C'hwec'h Devezh. Biskoazh ne deurvezas Israel plegañ d'an disentez 242.\nD'ar 17 a viz Gwengolo 1970 e kasas ar roue al lu jordanian da skarzhañ Aozadur Dieubidigezh Palestina (ADP) eus Jordania, peogwir e oa bet ADP o klask dizorniñ e veli. Dek devezh-pad e voe emgannoù ferv en Amman ; e miz Eost 1971 hepken e tec'has izili diwezhañ ADP a-zirak lu ar rouantelezh.\nDisplijet-bras e voe ar stadoù arab amezek da Jordania gant an darvoudoù-se. E miz Here 1974 e tisklêrias pennoù ar Stadoù arab e oa ADP kannad reizhwir nemetañ Palestina, dreist Jordania neuze.\nD'ar 17 a viz Gwengolo 1978 e voe sinet Emglevioù Camp David gant ar prezidant egiptat Anwar as-Sadat ha pennmaodiern Israel, Menac'hem Begin, dre hanterouriezh ar prezidant stadunanat Jimmy Carter.\nSizhunvezh goude, daoust d'ar Stadoù-Unanet pouezañ warnañ, ez eas roue Jordania da Vodadeg Veur ABU da c'houlenn ma vije torret ar feur-emglev ; dre an ober-se en em lakaas Hussein Iañ a-du gant ar Stadoù arab a-nevez, ar pezh a zegasas skoazelloù arc'hantel d'ar rouantelezh a-benn merañ ar repuidi.\nDek vloaz diwezhatoc'h, d'an 31 a viz Gouere 1988, e tisklêrias Jordania ent-ofisiel e tileze adc'hounit Sisjordania.\nE miz Du 1989 e voe aozet e Jordania an dilennagoù parlamantel kentañ abaoe 1967.\nMiz Genver 1991 : daoust da SUA pouezañ warni, neptu e chomas Jordania e Brezel ar Pleg-mor etre Iraq ha kengevredadur ABU. Ker e koustas an disentez-se da armerzh ar rouantelezh, met saludet e voe gant ar Jordanianed.\nE miz Gouere 1994 e sinas roue Jordania ur feur-emglev a beoc'h gant Yitzhak Rabin, pennmaodiern Israel. Echu e voe gant ar brezel a rene etre an div Stad abaoe 1948 eta.\nE miz Here 1998, hag eñ o vezañ kimiguret, e kuitaas an ospital evit mont da Gendivizoù ar Peoc'h e Wye River, Maryland a-benn klask reiñ ul lañs nevez d'ar peoc'h etre Israel ha Palestina. Eno e sikouras gant prezidant SUA, Bill Clinton, da ziskoulmañ an dizemglev etre Benyamin Nietanyahou, pennmaodiern Israel, ha Yasser Arafat, kadoriad an Aotrouniezh Palestinat.\nKing Hussein of Jordan, Uneasy Lies the Head – The Autobiography of His Majesty King Hussein I of the Hashemite Kingdom of Jordan, Heinemann, London, 1962, ASIN B000RB2LPE (en)\nKing Hussein of Jordan, My "War" with Israel, Peter Owen Publishers, London, 1969, (ISBN 978-0-7206-0310-1) (en)\nHussein de Jordanie, Mon métier de roi, Robert Laffont, Paris, 1975, ASIN B0000E7U2Z (fr)\nGouarnamant Jordania (en)\nAmzeroniezh Hussein 1añ Jordania (en)\n↑ Al Islam (de) (en) (fr) (id) (my) (tr)\n↑ 4,0 4,1 4,2 4,3 ha4,4 The International Who's Who (en)\n↑ Facebook (ar) (en) (fr)\n↑ UNICEF (ar) (en) (es) (fr) (zh)\n↑ Skrid ofisiel ABU (en) (fr)\nAdtapet diwar « https://br.wikipedia.org/w/index.php?title=Hussein_Iañ_Jordania&oldid=1985583 »\nKemmoù diwezhañ degaset d'ar bajenn-mañ d'an 9 Ebr 2022, da 20:01.


ar bed ganin e brezhoneg\n« septembre 2008 | Accueil | novembre 2008 »\nPriz Ti-savouriezh e Breizh 2008\nLiamm: Prix Architecture Bretagne 2008.\n(Klikit war ar skeudenn-mañ d'he brasaat ha war al liamm a-us da welet pep tra)\nPriz ti-savouriezh Breizh a oa roet disadorn e Kêr an Oriant, e-lec'h edon evit an deizioù. Tro din da vont da deuler ur sell. Ne oan ket evit chom betek penn siwazh. Edon o weladenniñ ma mamm, ha hi kozh-Noe. Amzer din memestra da glevet ar prezegennoù-digeriñ ha da welet ul lodig eus ar diaporama dispar a oa staliet.\nC'hoant en deus an aotroù Jacques Gefflot, Prezident Ti an ti-savouriezh Breizh, e "skino" hon ti-savouriezh e-maez ar vro. Setu "cheñchet bazh war an taboulin" evit a sell tud ar jury. Bremañ e teuio ar juryad a-bezh eus diavaez Breizh. Ha ti-savourerien an hanter anezho hepken. Un ti-savour a vo eus ar prezident memestra . Ha div vouezh dezhañ. Setu ar gwir gant an dud a vicher ... gant ma chomint a-unan.\nHag emañ brud ar priz o vont war gresk. E Breizh d'an nebeutañ. Er bloaz-mañ ez eus bet un 200 den pe skipailh o kinnig o raktresoù e 6 rummad. 43 anezho zo bet nominet.\nAterseet e oa bet an aotroù Gefflot gant OF. Hag eñ o lavaret en deus keuz d'an takadoù labourerezh (kenwerzherezh, greanterezh ha m.o.m...) a vez divalav ken e vezont. Emañ ar gwir gantañ. An Oriant da skouer a zo divalav-mezh hec'h hini. Saotret ar gweledva a-hed ar gourhent a Henbont da stêr Skorf gantañ. Ha moïen zo d'ober gwell evel ma vez diskouezet gant hini Guer (56). Evel ul liorzh eo kempennet hennezh, emezañ. Ha savet zo bet an difrae "Bretagne Qualiparc" gant ar Rannvro abaoe 6 vloaz dija :\n30/10/2008 dans cheñchamant a deu er bed | Lien permanent | Commentaires (0)\nE ti Suzanne\nEn ur vont da Garaez da saloñs al levrioù e paouezan er Faoued da evañ ur banne kafe. "Chez Suzanne*" a welan war varr an ti. Hag ur paotr frammet mat an hini eo hag a zegemer ac'hanon diwar an daol-evañ mod arrebeuri Breizh dezhi. Ouzh honnezh emañ ur plac'h ha daou baotr en o c'hoazez.\nN'em boa taolet pled ouzh ar gaoz pa glevan ar plac'h : "ar gozhni an hini eo ! Bon ! Ne vern ! Ne ran ket a van ! ... Dal ! Ro ur pok din ha me kuit!"\nUr pennadig goude :\n- N'emañ ket an orlojenn d'an eur, eme ur paotr.\n- Geo ! emezon-me o welet eo bet lakaet war-gil d'an eur-choañv.\n- Un tamm war-raok emañ, eme an ostiz. Hag-eñ o tisplegañ din : evel-se e vez aesoc'h kas an dud er-maez d'an eur-rik pa vez serret ar stal diouzh an noz... Bon ! Gouzout a reont an dro! Ne vez ket mall warno pa lavaran dezho "poent eo mont kuit !" Amzer e kemeront da achuiñ o banne.\nDa noz war hent an distro eus Karaez e teuan di adarre da c'hortoz digeriñ ti-krampouez Ar Billig. Emañ an ostizez eno. Ur pennadig war-lerc'h e vo graet he anv bihan diouti. N'eo ket Suzanne ! Bon ! Kompren a garo ! Ne vern ! Kempennet brav ar stal ganti ha gant he gwas. Hag ur familh bennag o tont gant bugaligoù.\nP'emaon o kendelc'her gant ma hent etrezek An Oriant e treuz ur gaouenn sklêrijenn gouloù ma c'harr. Lavarit din 'ta e oa seblant vat !\n* cheñchet eo bet an anv evel-just\n28/10/2008 dans istoriouigoù tavarn ... pe ar seurt-se | Lien permanent | Commentaires (4)\nLezenn ar momeder pe zibenn ar C'hevalaerezh ?\nBremañ gant enkadenn an arc'hant bras n'eus ken nemet anv eus distro ar Stad.\nHa tregont bloaz zo e soñje d'an Amerikaned ha d'ar Saozon e oa aet o broioù re bell war hent ar "sokialouriezh". Sac'het e oa o ekonomiezh. Setu lakaet Margaret Thatcher ha Ronald Regan e penn o gouarnamant ganto. Hag ar re-se da reiñ lañs d'ar momeder war-gaoud ar frankizouriezh.\nAn ekonomiezh war-lerc'h-se a oa startijenn ganti da gentañ. Pinvidigezh zo bet krouet. Aet an teknologiezh nevez war-raok. Broioù Gevred Asia a zo bet graet o mad ganto. Betek broioù zo en Afrika hag a zo o armerzh o loc'hañ. Ret eo lavaret ez eus traoù fall ivez. Direizhderioù bras zo. En arvar emañ "la classe moyenne" e broioù ar C'hornog. An ekologourien a zo droug enno o welet stad hor flanedenn.\nAet an traoù fonnusoc'h-fonnus ken na oa kollet o skiant gant ur bern tud. Gant bankerien zo evel-just, ha gant tud gouarnamant ivez, hag o deus nac'het sevel reolennoù da ziogeliñ ar "subprimes" gwall-vrudet : What went wrong (E saozneg eo. Met buhez-buhezek ar gontadenn).\n"Lezenn ar momeder eo" ( loi du pendule) 'm eus lennet en ur gazetenn : pa vez aet hennezh pell awalc'h war un tu e vez sachet d'an tu all.\nMarteze darn ac'hanoc'h o doa lennet eveldon e Le Monde (12.10.08) un aterseadenn gant an aotroù Immanuel Wallerstein, anezhañ sokiologour e Skol-Veur Yale ha diskibl Fernand Braudel, hemañ diwezhañ, Doue d'e bardono, bet istorour bras e vrud. Studiet en deus amzerioù sistemoù bras an Istor. Emañ ar C'hevalaerezh oc'h ober e dalaroù, emezañ, ha pennadurezh galloud-dreist ar Stadoù-Unanet ivez en e serr. Bon ... n'eo ket diouzhtu en hor raok. Kant bloaz (1450-1550) en defe padet ganedigezh ar C'hevalaerezh ! Ha ne ouie den petra oa o tont war wel. Ur wech e-barzh hepken e oa lavaret : setu ar C'hevalaerezh !\n20/10/2008 dans cheñchamant a deu er bed | Lien permanent | Commentaires (0)\nWar goazañ e ya ar paour-kaez kevredigezh keodedel (1). En hon sevenadur hag e pep lec'h ivez.\nN'eus ket pell e yae Ofis ar brezhoneg da zDFKS "Diazezadur Foran a Genlabour Sevenadurel" (2). D.l.e. e vo renet gant tud e karg hag a zeuio eus ar rannvro. Gand tud dibabet gant bed sevenadur Breizh ne vo ket ken. Droug er re-se. Aon o deus e yelo o levezon da get.\nRa vo brav d'ar c'hopridi koulskoude ma vo startoc'h o implj. Daoust ma 'z aint da dud e karg.\nBremañ 'm eus klevet e c'hoarvezo un hevelep tra gant Kuzul Sevenadur Breizh (KSB) ha Skol Uhel ar Vro (SUV) (3). Ar re-se a yelo da Guzul Sevenadurel Rannvro Breizh e-kichen Kuzul ar Rannvro (4) ha Kuzul armerzhel ha sokial ar rannvro (KASR) (5)\nTud ar gevredigezh keodedel, petra a soñj dezho ? Daoust hag o deus c'hoant da gregiñ e-barzh gant labour evit ar re-all ? Da skouer da skoazellañ hag harpañ ar re fall o flanedenn, da reiñ dorn dezho p'o deus ezhomm.\nP'edon e Bro Danmark em boa lennet disoc'hoù un enklask a c'houlenne se ganto. N'o deus ket c'hoant a respontent. Ar Stad an hini eo, emezo, a dlefe kemer se e karg ! Setu dipitet ar modiern, ur frankizour anezhañ, en doa urzhiet an enklask hag-eñ c'hoant dezhañ koazañ ar Stad, n'eo ket ar gevredigezh keodedel.\nHa me 'm eus aon em bije respontet evel an Daniz-se. Perak emaon o klemm neuze ? :-)\n(1) société civile\n(2) EPCC e Galleg flour : Etablissement Public de Coopération Culturelle"\n(3) Conseil et Institut Culturels de Bretagne\n(4) Conseil Régional\n(5) Conseil économique et social régional.\n04/10/2008 dans cheñchamant a deu er bed | Lien permanent | Commentaires (0)\nHeuliit feedoù e Brezhoneg war dTwitter\nGrenen (ar barr)\nPaotr e varc'h-houarn\nWar var emañ ar mekaniker\nPaotr e skiant-prenet\nBec'h d'ar postoù-gouloù !\nDek ali mat d'an droadeien\nE Bro Danmark adarre\nMorse ne vez re ziwezhat\nKalz pouesusoc'h eget an internet\nyann sur edificio bretagne\nAccount Deleted sur edificio bretagne\nYann sur Kalz pouesusoc'h eget an internet\nYann (un all!) sur Kalz pouesusoc'h eget an internet\nanonymous sur E ti Suzanne\nVetrano & Vetrano sur Divorce is a killer for many\nYann sur Selaou\nobligatoire sur Selaou\nEus pelec'h e teuit\nar brug hag al lann\nRed an dour\nTi ar Brezhoneg\nUr Bed E BrezHOneG\nzzz liammoù all\ncheñchamant a deu er bed\nistoriouigoù tavarn ... pe ar seurt-se


Région_Bretagne - 4e Emgav daouvloaziek ar c’hevatalder merc’hed ha paotred\nDa bep oad hag en holl vetoù e vez ret stourm a-hed ar vuhez rak digevatalderioù a vez e pep lec’h hag a zeu en-dro en ul lec’h, siwazh, pa’z eont diwar wel en ul lec’h all. Se zo kaoz e vez aozet an abadenn-se n’en deus ket e bar e Frañs hag e vez pledet gant ar c’hevatalder e Rannvro Breizh abaoe dek vloaz (sellet ouzh ar pennad sterniet). Atalieroù stummañ, filmoù, kendivizoù, flashmoboù, diskouezadegoù... Gant ar 4e emgav daouvloaziek-se e oa bet digoret an holl zorioù d’ar c’hevatalder dre ur programm liesseurt evit an holl : ar re yaouank hag ar re gozh, an dud dre-vras hag an dud a vicher, an dilennidi hag ar geodedourien... Ouzhpenn 3 000 den – 1 200 den yaouank en o mesk : liseidi, deskarded, labourerien... – a oa deuet e-pad daou zevezh evit dilezel o raksoñjoù, gouzout petra eo ar skoilhoù hag an araokadennoù, chom sebezet dirak un arvest, un diskouezadeg, ul levr, reiñ o soñj en ur c’hendiviz pe bezañ hejet-dihejet gant taolioù-arnod evit ar c’hevatalder er skol, el labour, war dachenn ar politikerezh… Un abadenn dibar evit tremen eus un dro-gaer evit ar geodedourien d’ur gwirvoud pemdeziek : ar c’hevatalder a vrava ar vuhez !\nSetu un abadenn empentet gant ar Rannvro a-gevret gant ar re a gas war-raok ar c’hevatalder e Breizh.\nSellet ouzh diaporamaoù eus an abadenn\nC’hoant he deus Rannvro Breizh ma teuy da wir ar c’hevatalder etre merc’hed ha paotred\nArmerzh hag implij, stummañ, yaouankiz, sevenadur, kevredigezhioù, treuzdougen… : politikerezh Rannvro Breizh evit ar c’hevatalder a vez pledet gantañ war an holl dachennoù. Un ober treuz eo eta evit ma teuy ar c’hevatalder dre wir da vezañ ur c’hevatalder evit gwir hag evit ma’z ay an dibab kevredigezh-se war-raok. Empentet eo bet gant ar Rannvro met bewech e vez Emgav daouvloaziek ar c’hevatalder frouezh ul labour a-stroll, pinvidik, nevezus, kaset da benn gant nerzh ar re a gas war-raok kevatalder ar gwirioù e Breizh war kement tachenn a zo.\nDiaporama donedigezh ar vinistrez\nDiaporama daou zevezh an abadenn\nLec’hienn web ar 4e Emgav daouvloaziek\nPublié le Wednesday, June 4, 2014


Pajenn:Perrot - Bue ar Zent.djvu/678 - Wikimammenn\nPajenn:Perrot - Bue ar Zent.djvu/678\nI. — Ma n’oc’h ket c’hoaz en Breuriez ar Rozêra, eun dra vat e vefe d’ec’h, gant ar gouel-man, rei d’ezi hoc’h hano. Goulenn a rêr digant ar re a fell d’eze mont ebarz daou dra hepken :\nDa gentan, m’o devo pep-hini aneze eur chapeled a bemp, dek pe bempzek dizenez, binniget gant eun Tad eus a Urz sant Dominik, pe gant eur beleg hag en deus bet ar c’halloud d’hen ober digant jeneral ar Vreudeur-Prezegerien.\nGoulenn a rêr, d’an eil, ma lavarfont, bep sun, pempzek dizenez ar Rozêra war o chapeled binniget, en eur zonjal en pempzek mister ar Rozêra.\nKement hini a zo en Breuriez ar Rozêra a c’hall gonid eun induljans plenier, bep sul kentan ar miz ha bep gouel ar Werc’hez, gant kovez, kommunian ha pedi evit ezommou an Iliz ; ouspen-ze, ma heuilh prosesion ar Rozêra, e c’hall gonid eun eil induljans plenier.\nAn holl gristenien a heuil gant devosion prosesion ar zul kentan’r miz, goude ma n’o defe ket tostaet ouz ar zakramanchou, a c’hall gonid eun induljans a seiz vla ha seiz koaraïz.\nII. — Pardon ar Rozêra a zo eun induljans plenier roët gant ar pab Pi V, en memor eus viktor Lepant, hag a c’hall bezan gonezet, bep bla, gant an holl gristenien, a-bouez kovez, kommunian ha pedi dirak ôter ar Rozêra. An induljans-ze a c’hall bezan gonezet adalek gousperou kentan ar gouel, da lavaret eo, adalek kreiste derc’hent sul ar Rozêra, betek kuz-heol en de-ze, ken alies gwech mac’h êr en eun iliz ha ma peder enni dirak ôter ar Rozêra.\nIII. — Ken alies gwech ha ma lavarer Pedennou miz ar Rozêra, pe en iliz, pe er gêr, ma n’haller ket mont d’an iliz, e c’honezer eun induljans a seiz vla ha seiz koaraïz. Kement hini a lavar ar pedennou-z’e evel m’eo dleet, dek gwech epad ar miz, a c’hone eun induljans plenier, ha kement hini a ya da gommunian goude bezan bet o kovez da zul ar Rozêra, pe da unan eus an eiz de tostan, hag a bed evit ezommou an Iliz, a c’hone eun induljans plenier.\nHoll induljansou ar Rozêra a c’haller kinnig aneze evit delivrans an anaon.\nAr Rozêra a zo eur gurunen gaer, a zo ganti c’houez an nenv ; kutuilhomp eta bemde, dreist-oll epad miz here, ar roz a ya d’hen ober, ha blansonomp gante kurunennou hag a skedo da viken war dâl hon Mamm hag hon Itron.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/678&oldid=140974 »


Emission Karront Sant-Jakez : Ar galaksiennoù (4/4)\nAr galaksiennoù (4/4)\nLod lâr n'eus ket fin ebet d'an Egor. Lod lâr zo muioc'h…\nAr galasksiennoù (3/4)\nN'omp ket deuet a-benn da gompren c'hoazh penaos ya ur g…\nAr galaksiennoù (2/4)\nKalz galaksiennoù zo ha n'int ket heñvel an eil deus ar …\nAr galaksiennoù (1/4)\nKozh-Noe eo ar galaksiennoù, met ne ra ket ken pell-se '…\nAn oabl don (4/4)\nA-bep seurt stered a gaver en oabl don. Lod zo bras, lod…\nEmission Karront Sant-Jakez - Pâssée donée le 16.11.2021\nPâssée menée o : Benjamin Bouard\nLod lâr n'eus ket fin ebet d'an Egor. Lod lâr zo muioc'h evit unan . Gant piv emañ ar wirionez ? Evit c'hoazh 'c'hallit bezañ sur n'eus den a zo gouest da gompren penaos ya an Egor en-dro, e-giz m'emañ Dominique Merrien 'vont da lâret deomp, asambles gant Benjamin Bouard.\nPegen tomm eo an amzer war-c'horre Merc'her ? Petra eo un asteroidenn ? Pet galaksienn a c'haller gwelet en oabl ? Pegeit zo deus an Douar d'al Loar ? Mont a raimp da veajiñ dre Garront Sant-Jakez ha pelloc'h c'hoazh bep sizhunvezh, asambles gant Dominique Merrien ha Benjamin Bouard, evit deskiñ sekrejoù an neñvoù !


Pajenn:Imitation ar Verc’hes Vari.djvu/283 - Wikimammenn\nPajenn:Imitation ar Verc’hes Vari.djvu/283\nlevr ii. chab. xxxiii.\nAr pes a ra merit Mari n’en deo qet he dignite miraculus a vam Doue, pehini a zalc’h digant Doue ha digant Doue ebqen, mæs he santeles pehini a deu dezi digant Doue, evit guir, mæs e pehini he deus, en eur fêçon benac, he lod, dre an usach vad e deus great eus he liberte.\nAr pes a ra Doue evidomp n’en deo qet tout-a-fæt ar pes a verit e recompansou, mæs hor fidelite da respont d’e c’hraçou.\nAr servicher mad a behini e parlant an aviel ne laca qet e verit da veza recevet pemp talant digant e væstr, mæs da veza ho laqeat da brofita.\nEn em c’hlorifia a ellit gant ræson eus ar galite a vab Doue, recevet en ho padiziant. Mæs grit attention penaus ar galite-se ne royo qet a renq deoc’h e toues ar sænt, ma n’he soutenit dre ar zanteles eus ho pues.\nE toues ar sænt e zeus pere ho deus bet meur a ravissamant ha meur a vision.\nSant Paul, en e vues, a so bet savet en huella eus an evou. Re-all a so bet guelet evel er meas anezo o-unan, e creis eur beden pe un oferen.\nMæs n’en deo qet en dra-se e zint dign eus hon avi. Fidel int bet da observi lezen Doue, lezen an ilis, chetu eno petra en deus ho rentet sænt, chetu eno petra a dleomp da imita enno.\nAntreet oc’h en eur stad a vues pehini a so santel. N’en deo qet e zanteles ho saveteyo ;\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/283&oldid=113489 »


Scott Wilson (aktour) - Wikipedia\nScott Wilson (aktour)\nScott Wilson e 2012.\n29 a viz Meurzh 1942, Atlanta Stadoù-Unanet Amerika\nScott Wilson (ganet William Delano Wilson, d'an 29 a viz Meurzh 1942 hag aet da Anaon d'ar 6 a viz Here 2018) a oa un aktour filmoù ha skinwel stadunanat. C'hoariet en devoa e-barzh un 50 film bennak, en o zouez In the Heat of the Night, In Cold Blood, The Great Gatsby, Dead Man Walking, Pearl Harbor, ha Junebug. E 1980, Wilson a oa lakaet e anv evit ur Golden Globe for Best Supporting Actor – Motion Picture evit e roll en The Ninth Configuration. Brudet e voe evit e roll klañvdiour loened Hershel Greene er stirad skinwel The Walking Dead war AMC etre 2011 ha 2014. Ur roll en doa bet ivez er stirad skinwel CSI: Crime Scene Investigation evel ar penn rener kazino Sam Braun.\nKadarnaet e oa bet d'ar 6 a viz Here 2018 e vije Wilson o tistreiñ evel aktour er stirad skinwel The Walking Dead evit adkemer roll Hershel, e-pad 9vet koulzad ar stirad. D'ar memes devezh e oa bet embannet e oa aet da Anaon d'an oad a 76 vloaz.\nAdtapet diwar « https://br.wikipedia.org/w/index.php?title=Scott_Wilson_(aktour)&oldid=1808348 »\nKemmoù diwezhañ degaset d'ar bajenn-mañ d'an 13 Her 2018, da 16:30.


CRDP de Bretagne. Méthode de Breton : leçon6\nPetite méthode de Breton\nprécédent Sommaire Suivant>\nOc'h ober petra emañ Florian ? O c'hoari kartoù emañ. Oc'h ober petra emañ ar c'hazh ? O c'hoari gant ar volotenn emañ. Oc'h ober petra emañ ar c'hi ? O kousket dindan an daol emañ Oc'h ober petra emañ ar vamm ? O sellout ouzh an tele emañ.\nOc'h ober petra eman ?.................... Que fait....?\nPiv zo o c'hoari, kartoù ? Florian zo o c'hoari kartoù. Piv zo o kousket dindan an daol ? Ar c'hi zo o kousket dindan an daol. Piv zo o c'hoari gant ur volotenn ? Ar c'hazh zo o c'hoari gant ur voletenn. Piv zo o sellout ouzh an tele ? Ar vamm zo o sellout ouzh an tele.\nPelec'h emañ ar c'hi o kousket ? Dindan an daol emañ ar c'hi o kousket. Pelec'h emañ ar c'hazh o c'hoari ? War al leur-di emañ ar c'hazh o c'hoari Pelec'h emañ Florian o c'hoari ? War al leur-di emañ Florian o c'hoari.


Deuit da studian\nSKOL UHEL BREIZH IZEL\nAR MERAÑ EMBREGEREZHIOÙ\nPetra eo an IAE ?\nDeuit da studian en IAE\nWar-hed peder eurvezh diouzh Pariz pe diouzh kastelloù al Liger, e bord ar mor, en un rannvro istorel, e tegemer bep bloaz an IAE studierien a orin eus 20 broadelezh hag ouzhpenn. Gouestlet eo ar programm Erasmus da studierien an Unvaniezh Europa. Gouestlet eo ar programm Campus France d'ar studierien a orin eus broioù nann-izili an Unvaniezh Europa.\nGant ar programm Ersamus e c'heller degemer studierien a orin eus broioù an Unvaniezh Europa e-doug ur c'hwec'hmiziad pe zaou. Evel-se e c'hellont heuliañ kelennadurezhioù e galleg e pennañ arc'hwelioù ar merañ embregerezh ha kement-se e kevatalder an danvezioù kelenn bet studiet ganto en o stummadur kentañ. A-gevret gant an den e karg eus ar programm Erasmus en IAE, e vez termenet ar c'helennadurezhioù o deus da sammañ.\nBez ez eus kevelerezhioù a gas d'an eskemmoù gant skolioù-meur en Italia, e Spagn hag en Alamagn, e Finland, e Hungaria...\nEvit gouzout hiroc'h, deuit war al lec'hienn Erasmus+\nGant ar programm Campus France e c'heller degemer studierien a orin dreistkumuniezhel. Dre-se e ra an IAE kelennadurezhioù war ziplomiñ d'ar studierien a orin eus a bep seurt broioù er Magreb (Maroko, Aljeria, Tunizia), en Afrika an Iz-Sahara (Republik Demokratel Kongo, Aod an Olifant...) hag en Azia (Sina, Viêt Nam, Mongolia...). End-eeun e vez enbarzhet ar studierien-se e stummadurioù an IEA war-lerc'h bezañ bet dibabet diouzh live an teuliad a ziskouezont.\nDre G/Campus France, en deus dizanvelezet an doareoù ober, e tremen an argerzhadur penn-da-benn.\nEvit gouzout hiroc'h, deuit war lec'hienn Campus France


Pajenn:Riou - Troiou-kamm Alanig al louarn I.djvu/42 - Wikimammenn\nPajenn:Riou - Troiou-kamm Alanig al louarn I.djvu/42\nRak ma ne zegouezomp ket er palez, warc’hoaz, a-raok ar c’huz-heol, e viot kondaonet d’ar maro hep barnedigez ebet, hag ho tiegez a vezo kaset d’ar galeou. Fur e vefe d’eoc’h dont ganin. N’eus forz petra a c’hoarvezo, c’houi hoc’h eus en ho sac’h a-walc’h a droiou fin evit en em denna, hag hoc’h enebourien, eur wech c’hoaz, en em gavo genaouek ».\n« Hoc’h aliou a zo, e gwirionez, leun a furnez. Mont a rin va-unan d’en em zifenn dirak lez-varn ar roue. N’em eus ezomm eus alvokad all ebet. Ar roue, me ’zo sur, a bardono d’in, abalamour d’ar vad am eus graet d’ezañ. Panevedoun e vije aet mil bell ’zo e vadou da goll. Panevedoun e vije bet trec’het er brezel diweza, kemend-all a c’henaoueien a zo en-dro d’ezañ. Barnerien ar palez n’int ket bet er skol, ha n’o deus ket desket al lezennou. Koll a reont o zammig skiant vat e kudennou aes-kenañ da zirouestla. Neuze e vez galvet Alanig, hag Alanig a ya, hag a zegas ar sklerijenn, evit brasa mez an aotrounez. An aotrounez-se eta a ya droug enno, peogwir e tiskouezan d’ezo bep taol pa vezan galvet, e vank d’ezo peadra evit kaout deskadurez ha furnez. Daoust d’ezo beza pinvidik ha galloudek gant nerz o c’horf, Alanig a zo galloudusoc’h gant e spered lemm. Prest int da darza gant ar c’horfad kasoni a vagont em c’heñver-me. Bemdez e silont traou faos e pleg diouskouarn ar roue, hag ar roue a selaou anezo hag o c’hred, ha d’in-me eo ar gwasa bep taol. Met pa vezin degouezet er palez e tegasin soñj d’ar roue eus ar vad am eus graet d’ezañ, bep gwech p’em eus gallet ober, hag e kredan e tougo eur varnedigez just ».\nAlanig a lavaras neuze d’e wreg :\nAdtapet diwar « https://br.wikisource.org/w/index.php?title=Pajenn:Riou_-_Troiou-kamm_Alanig_al_louarn_I.djvu/42&oldid=143412 »


Ai‘ta! » Dougen a ra klemm Tolpad Gwened a-enep Ai’ta!\nDougen a ra klemm Tolpad Gwened a-enep Ai’ta!\nÉ paouez teskiñ emaomp eo bet galvet ur stourmer a strollad Ai’ta! Bro Gwened da vonet da archerdi Teiz. Douget eo bet klemm get Tolpad Gwened da heul an divountadeg en un doare arouezel ag al lizherennoù plastik «Base Nautique de la Pointe du Bill Vannes Agglo» a oa bet staget doc’h talbenn kreizenn bageal Sine goude ma oa bet adnevesaet. Rentet e oa bet doc’htu al lizherennoù-se dre golisimo get ul lizher displegiñ.\nSavet e oa bet an oberenn-se e keñver 47° MERDEIN, framm nevez Tolpad Gwened hag a vod kreizennoù bageal an tolpad kêrioù, evit diskleriiñ ur wezh oc’hhpenn ne vez ket doujet ouzh ar garta « Ya d’ar Brezhoneg » bet sinet e 2010 get Tolpad Gwened. Raktreset e oa bet dre ar garta « dibab ur panellerezh divyezhek bep tro ma vez staliet panelloù nevez » koulskoude.\nÀr ar memes-tro hon doa kaset e miz Eost 2014 ul lizher digor da bep kuzulier kumuniezh evit roiñ-soñj dezhe ag an doare zister ma ‘z eo aet àr-raok ar Brezhoneg e Tolpad Gwened.\nSeul souezhetoc’h omp e oa bet douget klemm dre m’hon doa kejet d’an 18 a viz Meurzh paset get Ao. Gabriel SAUVET, ar c’huzulier kumuniezh e-karg ag ar sevenadur Breizh, ha get Ao. David KERLEDANT, e-karg ag an diorren sevenadurel ha sportel e tolpad Gwened (goude ma oa bet goulennet un emgav e miz Gouel Mikael) ha n’eo ket bet meneget e-pad an emgav-se ar c’hlemm a zizoloomp hiziv.\nGoulenn a reomp en doser a zo bet reit e vo implijet ur panellerezh divyezhek, dreist-holl er greizenn 47° MERDEIN, evit doujiñ doc’h an engouestloù kemeret get Tolpad Gwened e 2010. Goulenn a reomp ivez e vo kinnigfe er c’hreizennoù bageal oberezhioù e Brezhoneg evit ar skolidi ha stajoù bageal e Brezhoneg evit merdeiñ er Mor Bihan. Moian ‘vehe diorren ar raktres-se asambles get Park Naturel Rannvroel ar Mor Bihan dre ‘m en deus raktreset an aozadur en he garta e lakeh àr well ar Brezhoneg.\nToud an doareoù, lizhiri kaset get Ai’ta! hag an doser diwezhañ reit da Dolpad Gwened a zo en-linenn er pennad diwezhañ diàr tolpad Gwened.\n« Kentañ emvod Ai’ta! Treger dimeurzh e Lannuon\n150 vloaz eo ti-gar Brest… ha divrezhonek penn-da-benn c’hoazh ! »


Pleg-mor Thailand - Wikipedia\nPleg-mor Thailand, anvet gwechall pleg-mor Siam (อ่าวไทย Ao Thai e taieg ; Teluk Siam en indonezeg ; ឈូងសមុទ្រសៀម, Chhoung Samut Siem e kmereg), zo ur pleg-mor eus Azia. En em astenn a ra war ur gorread 320 000 km².\nKartenn eus pleg-mor Thailand\nEn-dro dezhañ emañ Malaysia, Thailand, Kambodja ha Vietnam. E goueled ar pleg-mor, en norzh, emañ bae Bangkok. Er su eo bevennet gant ul linenn a dap eus beg su Vietnam (Mũi Cà Mau) betek aber ar stêr Kelantan e-kichen kêr Kota Bharu e Malaysia. Er gevred emañ Mor Su Sina.\nN'eo ket gwall zon ar mor ennañ, pa dap 80 metr donder d'ar muiañ. E dibenn oadvezh diwezhañ ar skorn e oa douaroù eno ha ne oant ket beuzet.\nKoural zo, ha meur a enezenn, ma teu kalzik a douristed da splujañ en dour tomm.\nAdtapet diwar « https://br.wikipedia.org/w/index.php?title=Pleg-mor_Thailand&oldid=1830776 »\nDernière modification le 8 Meu 2019, à 16:04\nKemmoù diwezhañ degaset d'ar bajenn-mañ d'an 8 Meu 2019, da 16:04.


La langue bretonne - Ofis Publik ar Brezhoneg\nUr yezh indezeuropek eo ar brezhoneg ; komzet e vez abaoe ouzhpenn 1500 vloaz. Ur yezh keltiek eo ha ne vez kavet nemet e Breizh. Ken abred hag an VIIIvet kantved eo bet skrivet ar brezohneg. Ur yezh kar-tost d'ar c'henrneveureg ha d'ar c'hembraeg komzet e Breizh-Veur eo. Hiziv an deiz ez eus e-tro 225 000 a dud a gomz brezhoneg war ar pemdez.\nAdalek ar bloavezhioù 50 eo chomet a-sav treuzkas ar brezhoneg er familhoù en abeg d'an diouer a statud lezennel ha dre m'eo bet argaset tost da vat ar yezh eus ar vuhez foran hag eus ar skolioù betek nevez zo. Setu perak eo bet renket ar brezhoneg gant an UNESCO e-touez ar yezhoù en arvar da vont da get.\nKoulskoude, abaoe ar bloavezhioù 80 ez eus lañs en-dro gant ar brezhoneg. Muioc'h-mui e vez kelennet a-drugarez d'ur rouedad skolioù divyezhek stankoc'h-stankañ. Bep bloaz e kresk an niver a oadourien a zesk anezhañ hag en em zispakañ a ra ar yezh er vuhez foran muioc'h-mui.


Ekologiezh politikel - Wikipedia\nLodenn eus ar rummad pennadoù war an ekologiezh politikel\nDodennoù hag a denn d'an ekologiezh politikel\nAozadurioù ekologour dre ar bed: Strolladoù politikel • Sindikadoù • Kevredigezhioù\nPeulioù ideologel an ekologiezh politikel : Furnez ekologel • Justis sokial • Demokratelezh dre gemer perzh • Nann-feulster • Soutenablentez • Doujañs ouzh al liested\nStourmoù ekologel : Stourmoù enep-nukleel • Stourmoù enep-OGM • Stourmoù enep-saotradur • Stourmoù evit al liested\nA bep seurt : Lennegezh\nAn ekologiezh politikel a zo un ideologiezh politikel a gav e orinoù, e keñver istor hag e keñver menozioù, er stourmoù evit difenn an endro, met ivez e stourmoù diveliour ar bloavezhioù 1960 ha 1970 (hippied, Mae 68, h.a.). Evit pal en deus da grouiñ ur gevredigezh soutenapl (sustainable). An ekologourien politikel a lavar ez eo un alternativenn kement d'an tu-dehou kevalaour pe mirour ha d'an tu-kleiz marksour, daoust ma n'em lec'hiont alies diouzh an tu-kleiz. Kondaoniñ a reont da skouer an holl ideologiezhoù all (kement re an tu kleiz ha re an tu dehou eta) evit bezañ ampletuzour ha bevezouriezh. Int a lavar lakaat ar bezañ da gentañ, pa lakfe an ideologiezhoù politikel all ar kaout da gentañ. A dra sur d'an nebeutañ, an ekologiezh politikel a zo ur gwir familh ideologel nevez, bet krouet er bloavezhioù 1970.\nUn nebeud eus ar menozioù a framm an ekologiezh politikel:\nLakaat war-raok ar produiñ hag ar c'henwerzh lec'hel (ar c'helc'hiad berr) evit diorroiñ an ekonomiezh lec'hel, bevenniñ ar muiañ posupl an niver a hantererien, ha chom hep saotrañ-re dre an transportoù.\nA-enep d'an energiezh nukleel ha d'an teknikoù risklus pe saotrus dre-vras (ar Benvegadoù Kemmet en un doare Genetek - BKG - da skouer) o lakaat war-raok reolenn ar ragevezh. Hervez ar reolenn-se eo ret chom hep lakaat e pleustr un teknik nevez keit ha ma 'n eus ket bet prouet en un doare skiantel ne lakfe ket en arvar yec'hed ar boudoù bev, pe ar viosferenn en un doare hollek.\nStourm a-enep d'ar saotradur el labour-douar (nitratoù, h.a.), dre ziorroiñ al labour-douar biologel (hag a rank tamm-ha-tamm kemer plas al labour-douar industriel).\nUn engouestl kreñv evit diorroadur an demokratelezh er gevredigezh, o klask lakaat war-raok an demokratelezh an tostoc'h posupl eus ar poblañs : bez ez int evit diorren ar votadegoù kenfeurel, evit ma kemerfe perzh ar brasañ niver a dud en divizoù (""participatory democracy"" ha ""deliberative democracy"" e saozneg), hag evit klask tizhout ar muiañ posupl ur c'henemglev er c'hemer divizoù (d.l.e. e rank an demokratelezh doujañ d'ar minorelezhioù evito).\nLakaat taosoù ekologel war an holl oberiantizoù saotrus. Ar gouarnamant a rankfe ivez paouez da reiñ sikourioù d'an oberiantizoù-se (labour-douar industriel, industriezhoù saotrus, transportoù saotrus, h.a.).\nDigastizañ implij an drammoù war skouer an Izel-Vroioù.\nUn demokratelezh bevrannvroel o eztaolañ er bed politikel ar bevennoù ekologel.\nDre ma n'eo ket liammet an ekologiezh politikel en un doare sklaer ouzh ur c'hlasad sokial nag ouzh ur strollad interestoù resis, ne gresk ar strolladoù ekologel nemet en un doare goustad dre vras. Er stadoù diorroet e tap ar re C'hlas etre 3 ha 12% eus ar mouezhioù a geidenn, o kemer perzh er galloud alies evel kevelerien a eil renk (daoust ma 'z int deuet da vezañ eil strollad an tu kleiz e broioù evel Frañs pe Alamagn).\nLiesseurt eo familh an ekologiezh politikel, enni is-familioù par d'an ekoanarkouriezh, an ekobenouriezh, an ekorannvroelouriezh, an ekomirouriezh, h.a. Stourmoù a bep seurt a vez renet gant an ekologourien par d'ar peoc'hgarouriezh, d'ar stourmoù enep-nukleel, d'ar stourmoù evit difenn gwirioù al loened, h.a.\nMont da wellet ivezAozañ\nAdtapet diwar « https://br.wikipedia.org/w/index.php?title=Ekologiezh_politikel&oldid=1984615 »\nKemm diwezhañ d'an 3 Ebr 2022 da 20:36\nKemmoù diwezhañ degaset d'ar bajenn-mañ d'an 3 Ebr 2022, da 20:36.


Pajenn:Le Gonidec - Bibl Santel pe Levr ar Skritur Sakr, eil levr.djvu/443 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/443\n13. Ha pa oé deûed ann deiz, é c’halvaz he ziskibled, hag é tilennaz daouzég anézhô, péré a hanvaz Abostoled :\n14. Simon, péhini a hanvaz Per, hag An̄dré hé vreûr, Jakez ha Iann, Filip ha Bertélé,\n15. Mazé ha Tomaz, Jakez mâb Alfé ha Simon leshanvet Zélotez,\n16. Judaz breûr Jakez, ha Iuzaz Iskariot, péhini hen gwerzaz.\n17. Hag ô véza diskennet gan̄t-hô, é choumaz enn eul léac’h war ar méaz, ha gan̄t-han̄ hé holl ziskibled, hag eul lôd brâz a dûd eûz ar Judéa holl, eûz a Jéruzalem, hag eûz a vrô môrek Tîr ha Sidon,\n18. Péré a ioa deûet évit hé glevout, hag évit beza iac’héet euz hô c’hlén̄véjou. Ar ré a ioa trec’het gan̄d ar spéréjou louz, a bareé.\n19. Hag ann holl bobl a glaské da steki out-han̄ ; râk don̄d a réa anézhan̄ eunn ners péhini a barée anézhô holl.\n20. Hag hén̄ ô véza savet hé zaoulagad war hé ziskibled, a lavaras : Euruz oc’h, c’houi péré a zô paour, râk rouan̄télez Doué a zô d’é-hoc’h.\n21. Euruz oc’h, c’houi péré hoc’h eûz naoun bréma, râg gwalc’het é viot. Euruz oc’h, c’houi péré a lén̄v bréma, râk c’hoarzin a réot.\n22. Euruz é viot pa zeûi ann dûd d’hô kasaat, d’hô pellaat, d’hô mézékaat, da zisteurel hoc’h hanô é-c’hiz drouk enn abek da Vâb ann dén.\n23. En em laouénait, ha tridit enn deiz-zé ; râk hô kôbr a vézô brâz enn én̄v. Râg ével-sé eo hô deûz gréad hô zadou é-kén̄ver ar Broféded.\n24. Hôgen gwa c’houi tûd pinvidik, dré ma hoc’h eûz hô tizoan.\n25. Gwa c’houi péré a zô gwalc’het ; râk naoun hô pézô. Gwa c’houi péré a c’hoarz bréma ; râk c’houi a geinô hag a wélô.\n26. Gwa c’houi pa zeûi ann dud d’hô meûli : râg ével-sé eo hô deûz gréad hô zadou e-kén̄ver ar fals-Broféded.\n27. Hôgen c’houi péré a zélaou ac’hanoun, é lavarann d’é-hoc’h : Karid hoc’h énébourien, grît vâd d’ar ré a gasa ac’hanoc’h.\n28. Livirit vâd eûz ar ré a lavar droug ac’hanoc’h ; pédit évid ar ré a damall ac’hanoc’h é-gaou.\n29. Ma skô unan-bennâg war da vôc’h zéou, trô ébén out-han̄. Ha mar kémer eur ré da van̄tel digan-éz, laosk ivé gan̄t-han̄ da zaé.\n30. Rô da gémen̄d hini a c’hôulennô digan-éz : ha na asgoulenn két da néb en deûz kéméret da drâ.\n31. Grîd d’ann dûd ar péz a garrac’h a raen̄d d’é-hoc’h.\n32. Mar kirit ar ré hô kâr ; pé trugarez a dléeur d’é-hoc’h ? Râg ar béc’herien a gâr ivé ar ré hô c’hâr.\n33. Ha mar grît vâd d’ar ré a ra vâd d’é-hoc’h ; pé trugarez a dléeur d’é-hoc’h ? Râg ar béc’herien a ra ann hevélep trâ.\n34. Ha ma rôid da eur ré kémen̄d ha ma c’hortozit digan̄t-han ; pé trugarez a dléeur d’hé-hoc’h ? Râg ar béc’herien a rô ivé d’ar béc’hérien, évid digémérout kémen̄d all.\n35. Hôgen koulskoudé karid hoc’h énebourien ; grît vâd, ha prestit, hép gortozi nétrâ : hag hô kôbr a vézô brâz ; hag é viot bugalé ann Uc’héla, péhini a zô trugarézuz é-kén̄ver ar ré zizanaoudek hag ar ré zrouk.\n36. Bézid éta trugarézuz, ével ma’z eo trugarézuz hô Tâd.\n37. Na varnit két, ha na viot két barnet : na damallit két, ha na viot két tamallet. Distaolit, hag é vézô distaoled d’é-hoc’h.\n38. Rôit, hag é vézô rôed d’é-hoc’h : rôed é vézô enn hoc’h askré eur gon̄vor mâd, ha stard, hag hejet, hag a fennô dreist. Râk diouc’h ar ven̄t gan̄t péhini hô pézô men̄tet, é vioc’h men̄tet hoc’h-unan.\n39. Lavaroud a réaz ivé d’ézhô ann hévélébédigez-man̄ : Eunn dén-dall hag hén̄ a hell kâs eunn dén-dall ? Ha na gwézin̄t-hi kéd hô daou er poull ?\n40. Ann diskibl né kéd uc’héloc’h égéd ar mestr : hôgen peb-unan a zô a-zoaré, mar d-éo hén̄vel oud hé vestr.\n41. Pêrâg é wélez-té eur blouzen é lagad da vreûr, ha na wélez-té kéd eunn treûst a zô enn da hini ?\n42. Pé pénaoz é hellez-té lavaroud d’as preûr : Va breûr, va lez da denna\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/443&oldid=155006 »\nKemmoù diwezhañ degaset d'ar bajenn-mañ d'an 13 Du 2019, da 16:55.


Maria Anna von Bayern (1805-1877) - Wikipedia\nMaria Anna von Bayern (1805-1877)\n(Adkaset eus Maria Anna von Bayern (1805–1877))\nMaria Bavaria, pe Maria Anna von Bayern (München, 27 a viz Genver 1805-Wachwitz, 13 a viz Gwengolo 1877) a oa un dugez eus Bavaria, deuet da vout rouanez Sachsen dre he dimeziñ.\nMerc'h e oa da Masimilian Iañ Jozeb, roue Bavaria ha d'e eil pried Karoline von Baden. C'hoar gevell e oa da Sophie Friederike von Bayern, a oa dimezet da Franz Karl von Österreich, hag a voe mamm Franz Joseph Iañ (1830–1916), impalaer Aostria.\nRouanez[kemmañ | kemmañ ar vammenn]\nEn 1833, da eizh vloaz warn-ugent, e timezas Maria Anna da Friedrich August II, roue Sachsen, hag e eil pried e voe, rak intañv e oa abaoe marv e bried kentañ Maria Karoline Ferdinande Theresia Josephine Demetria Habsburg-Loren.\nHe c'hoar henañ, Amalie a oa dimezet en 1822 da vreur yaouañ ar roue, Johann, he devoa bazhvalanet evito. Bugel ebet n'o doe.\nEn 1854 e varvas ar roue Friedrich August II en ur gwallzarvoud er menezioù. Johan a deuas da vout ar roue Johann Iañ, hag Amelie a voe rouanez e-lec'h he c'hoar vihan.\nAn div c'hoar a varvas en 1877.\nFrançoise de Soulzbach\nAdtapet diwar « https://br.wikipedia.org/w/index.php?title=Maria_Anna_von_Bayern_(1805-1877)&oldid=1595388 »\nKemmoù diwezhañ degaset d'ar bajenn-mañ d'an 14 Her 2014, da 11:10.


Elamiteg - Wikipedia\nKomzet e : Iran\nKod SIL ELX\nAn elamiteg a zo ur yezh varv komzet e reter eus ar pezh a zo hiziv Iran e-pad an henamzer. Yezh ofisiel an impalaeriezh Elamitek ha, goudezi, an Impalaeriezh Ac'hemenid e oa. War-dro amzer aloudabeg Aleksandr ar Meur a voe skrivet an destenn diwezhañ en elamiteg met diwezhatoc'h e voe komzet moarvat, marteze betek deroù ar grennamzer.\nHervez ar marevezh e voe skrivet an elamiteg e teir skritur disheñvel :\nAr rak-elamitek a zo an doare skrivañ koshañ implijet en Iran. Gantañ e rejod e-pad ur marevezh berr (w-d 3100 - 2900 K J-K). Tablezennoù a bri a oa bet kavet e meur a lec'h e Iran. Krediñ a reer en-doa en em furmet diwar un eilstumm eus ar skritur c'hennheñvel abred. War-dro 1.000 sinoù ez eus enni ha krediñ a reer e oa dam-logografek. Evel ne oa ket bet digejet n'ouzer ket hag e oa implijet evit notenniñ an elamiteg pe ur yezh arall.\nAn Elamiteg linennek a zo ur skritur implijet en un nebeud ag enskrivadurioù hervekel. Krediñ a reer e oa implijet da notenniñ un eilstumm kozh eus an elamiteg met evel ne oa ket bet digejet c'hoazh n'eur ket sur eus an dra-se.\nAn Elamiteg gennheñvel a voe implijet etre 2500 kt J-K ha 331 kt J-K. Un eilstumm eus an Akadianeg gennheñvel e oa. 130 a sinoù a endalc'he, kalz nebeutoc'h eget darn vrasañ ar skriturioù gennheñvel arall.\nLiammoù gant yezhoù arall[kemmañ | kemmañ ar vammenn]\nDarempredoù ebet en-deus an elamiteg gant ar familhoù-yezh eus ar rannvro. Amprestet en-deus e zoare-skrivañ digant ar sumerieg met n'eo ket ur c'har eus ar yezh-se tamm ebet.\nAdtapet diwar « https://br.wikipedia.org/w/index.php?title=Elamiteg&oldid=1985040 »\nKemmoù diwezhañ degaset d'ar bajenn-mañ d'an 6 Ebr 2022, da 18:21.


Pajenn:Bonnaire - Mestr Pierrès, pe den guiziec ar bourg.djvu/47 - Wikimammenn\nPajenn:Bonnaire - Mestr Pierrès, pe den guiziec ar bourg.djvu/47\ndecimal.  Neuze mui a doazen, mui a droatad, mui a voalen, mui a boezellad, mui a livr, nac a onç, mui a zivision dre daou ; penos ellout en em anavezout e qementse ? Hac én a vezo da viana permetet etablissa comparêsonou etre ar muzuriou ancien a hanvet ordinal, hac ar muzuriou decimal ?\n— Ia, hep douet ; ar gomparêsonou-ze a vezo permetet.\n— Ha gouscoude ho poa assuret din e voa faus ha tromplus ar gomparêsonou,\n— Distingomp, Autrou mêr, distingomp. Peb comparêson güirion a fell un dra leal ha güir ; hoguen, ar muzuriou ancien, dre na bresantont qet, evel ma em eus er prouvet, na güirione, na lealdet materiel, ne dint qet e stat a gomparêson gant muzuriou ar system metric, tennet eus ar vrasder, dichench eus ar bed.\nN’en deo qet ar memes tra demeus ar muzuriou ordinal, supprimet dre lezen ar 4 a vis Gouere 1837 : ar muzuriou-se a zo bugale ar mètr hac a ell e pep surete en em gomparachi gant ar muzuriou decimal ; ne zeus nemet placi an eil dirac eguile, evel e zàn d’en explica.\n— Ho selaou a ràn.\n— An doubl-mètr a zo ingal d’an doazen ; ne vezo eta netra chenchet nemet en divisionou ebars en decimètrou, çantimètrou ha millimètrou, elec’h troatadou, meutadou, ha lignennou.\n— Lavaret a rêr penos ar guemenerien er c’hêriou en em servich bremâ eus a rubanou lêr divizet e çantimètrou.\n— Rêson o deus : ar guemenerezet a imito anê,\n↑ Articl 3 demeus a lezen ar 4 eus a vis Gouere 1837.\nAdtapet diwar « https://br.wikisource.org/w/index.php?title=Pajenn:Bonnaire_-_Mestr_Pierrès,_pe_den_guiziec_ar_bourg.djvu/47&oldid=113973 »\nKemmoù diwezhañ degaset d'ar bajenn-mañ d'an 24 Gen 2018, da 15:50.


Bremañ - Niv. 361\nAn darvoudoù a c'hoarvez e Norzh Afrika a ya d'ober ul lodenn vat eus ar c'heleier abaoe un toullad mizioù. Tunizia, Egipt, Libia... Anv a vez graet eus an Nevezamzer arab. Piv a oar avat pegen pouezus eo bet perzh ar Verbered, an Imazighen, er reveulzi-se?\nDiaes eo gouzout penaos e troio an traoù er broioù-hont er bloavezhioù a zeu. Gant diwezh ar Stadoù a vac'home o fobloù e c'hall holl nerzhioù ar gevredigezh lakaat o mouezh da vezañ klevet. Ar re a gasfe ar gevredigezh war-raok koulz hag ar re he c'hasfe war-dreñv...\nMennet eo an Imazhigen da lakaat doujañ o yezh hag o identelezh. Da c'houzañv o deus bet diwar Stadoù renet gant uhelidi o devoa desket mat pennaennoù zo eus mont en-dro ar Stad c'hall: ur Stad/ur yezh. Tost-tre deomp int dre-se, en ur mod, ha kompren a reont diouzhtu petra eo bezañ brezhoneger er Stad c'hall. "Bretoned? Berbered Frañs oc'h-c'hwi!" a c'heller klevet ganto a-wechoù.\nRa zeuio nevezamzer an Imazighen neuze evel kemenn nevezamzer ar Vretoned !


Pajenn:Le Clerc - Ma beaj Londrez, 1910.djvu/131 - Wikimammenn\nPajenn:Le Clerc - Ma beaj Londrez, 1910.djvu/131\neo a gano, aman an oferen, eilet gant beleien eus Konstantinopl.\nMes, c’hoaz eur wej, perak dont da Londrez evit-se ? Toue, zur, c’hoant e zo bet da rei eur gentel d’ar brotestanted. Alies e tigoue d’ê laret ec’h ê an Iliz c’hresian ha n’ê ket an Iliz Roman he deus miret gizio ar gatoliked kentan : setu diskoeet d’ê e kav mat an Iliz Roman lido ar C’hresianed katolik ha setu-hi didamall war ar poent-se.\nEn tu-hont da ze, plijout a ra kalz al lido kaer d’ar Zôzon katolik : setu roet d’ê o c’hoant. N’ê ket d’ê oll avat, rak kalz anê, evite da gaout bilhejo, o deus renket, dre ma vanke lec’h, chom e-mêz.\nMat e ran eta lezel ma lec’h gant eun all ha chom er gêr.\nEr gêr ? Ya, evit eur pennadig. Rak fellout a ra d’in bean arôk unek heur ouz palez ar Parlamant. Heman n’haller ket gwelet ’nean bemde na da bep heur, ha koulskoude, evel m’am eus laret uheloc’h, e vefe eur pec’hed evit eun diaveziad lezel ’nean a goste.\nMar n’an ket d’hen gwelet hirie ha deus ar beure, ec’h on tapet. Mes petra a rin da c’hortoz uneg heur ? Petra, nemet mont d’ober eun dro d’ar British-Museum. Ar mirdi-man a zo ennan treo a dalvoudegez vras. Mes bean ’neus e bar en Pariz : mirdi ar Louvr a dalv anean. Setu perak ne gomzin ket anean. Ar Parlamant a viziter anean war-dro uneg heur : mes laret am eus dija petra ec’h eo.\nStagomp eta, dioustu gant ar vodaden a zo bet en Kaxton-Hall ar beure-man. An hini divezan e oa, ha keun bras am eus dre mac’h on bet harzet da gemer lod enni.\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/131&oldid=150123 »\nKemmoù diwezhañ degaset d'ar bajenn-mañ d'an 6 Meu 2019, da 12:13.


Melestradurezh: krouet e voe kumun Gilieg e 1790. Gant al lezenn eus an 23 a viz Eost 1790 e voe lakaet Gilieg e kanton Ploermael; e bann Ploermael edo. Chom a reas Gilieg e kanton Ploermael bet miret ha brasaet e 1801 gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix. Lakaet e oa bet Gilieg en Arondisamant Ploermael bet krouet e 1800,.\nBrezel-bed kentañ: 58 gwaz eus ar gumun a gollas o buhez abalamour d'ar brezel, d.l.e. 3,88 % eus he foblañs e 1911.\nmervel a reas pevar den abalamour d'ar brezel.\nAdtapet diwar « https://br.wikipedia.org/w/index.php?title=Gilieg&oldid=1971837 »


Abrege eus an Aviel/Chapistr 46 - Wikimammenn\nAbrege eus an Aviel/Chapistr 46\n◄ Evit an 8 sul goude ar Pantecost Evit an 9 sul goude ar Pantecost Evit an 10 sul goude ar Pantecost ►\nEvit an navet Sul goude ar Pantecost.\nHOr Salver o sellet ouz ar guær a Jerusalem, ha touchet o consideri ar maleuriou a bere e voa-hi gourdouset, a scuillas daëlou. Neuse e tisclerias an distruch hac an oll drouc a dlie erruout gant ar guær ingrat-ze, pehini e devoa refuset da anaout he Redampteur. Goudese o veza antreet en Templ e chasseas ar re a gavas o trafiqua ennàn, en ur lavaret dezo : scrivet eo : va zy a zo un ty a oræson. Hac ober a ree bemdez instructionou ebars en Templ.\nSant Lucas, Ch. 19.\nMeditation voar ar respet a dleer da gaout en Ilis.\nRespeti a dleomp an Ilis abalamour ma eo ty an Autrou Doue hac un ty a oræson, hac abalamour d’ar graçou hon eus recevet enny.\nConsider, va ene, penaus an Ilis a so ty an Autrou-Doue, ur plaç santel dediet ha consacret da Zoue destinet evit celebri an Ofiç divin, evit cana meuleudiou an Autrou-Doue, evit offri ar Sacrifiç adorabl eus an Oferen.\nAn Iiis a so un ty a oræson destinet evit presanti da Zoue hor pedennou, evit exposi dezàn hon ezomou, evit goulen e sicour hac e assistanç. Eno ispicial eo en em blich an Autrou Doue ous hor chelaou hac o tistribui deomp e c’hraçou.\nGant pebes respet na dleàn-me quet en em zerc’hel en ur plaç quer santel ; Na dleàn-me quet beza occupet hepquen da adori, da veuli, da c’hlorifia Doue, d’e drugarecât eus e oll madelezou ; ha da c’houlen evit an amser da zont an oll graçou necesser evit va silvidiguez.\nConsider, va ene, ouzpenze peguement a c’hraçou, peguement a Sacramanchou ac’h eus recevet en llis, peguement a instructionou ac’h eus clevet, ha peguement a c’hraçou particulier en deus accordet Doue did : na dlees-de quet caret, enori, respeti ul lec’h e pehini an Autrou-Doue en em zisquez bemdez quer favorabl en da andret.\nE pe fæçon en em gomportàn-me en Ilisou ? Ne antreàn-me quet en Ilis gant neubetoc’h a respet evit na antreen e ty un den a enor ?\nNa ven-me quet indevot, dibarfet, immodest ?\nN’en em arretàn-me quet da sellet en dro din pe da gauseal ?\nNe scandalizàn-me quet an assistantet dre ma immodesti pe dre ma irreverançou ?\nGoulennit pardon digant Doue eus an neubet a respet hoc’h eus bet evit e Vajeste adorabl.\nQuemerit ar resolution da repari dre ho modesti ha dre ho ferveur ho fautou tremenet hac ar goal exempl ho pe roet.\nNa barlantit morse en Ilis heb necessite, ha c’hoas comsit isel ha goustat, hac e berr gomsou. En em zalc’hit bepred en ur postur humbl hac edifiant, ho taoulagat isel pe troet ouz an Auter.\nPa antreit en Ilis, lisit er mæs pep sonch ha pep souci eus hoc’h afferiou, evit songeal e Doue hepquen hac e silvidiguez hoc’h ene. Ha pa reot ho pedennou voar beïou ho tud coz, songit e teuot ive dy heb dale da occupi ar plaç a so destinet deoc’h. Pa zouger ho corf da vreina ebars er be, petra a garrec’h-hu beza grêt evit silvidiguez hoc’h ene ? Pe seurt istim a reot-hu neuse eus a guement a so er bed ? Chelaouit an avisou a ro deoc’h ho tud coz, a bere ar c’horfou a so er beïou-ze ; ma ellent parlant, pebes cusul a roent-ii deoc’h ? En em antretenit er songesonou mad ha saluter-ze : contribui a ellont cals d’ho renta modest ha devot, ha capabl int d’ho convertissa peguer bras pec’her bennac e ouffac’h beza.\nMa Salver ha va Doue, gourdouset ha chasseet hoc’h eus an Templ ar re en em gomporte ennàn en ur fæçon direspet ; ha tretet hoc’h eus gant dousder ar re a oa coueet e fautou all. Disquez a ret dre quemense peguement e tisplich deoc’h an irreveransou a gommetter en Ilis, ha disqui a ret deomp peguer bras eo hor faut ha pebes maleur eo evidomp crisqui an nombr eus hor pec’hejou er memes plas ma tlefemp goulen hac obteni ar pardon anezo.\nPardonit din, va Doue, ar fautou eus va yaouanctis ha ma ignoranç.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_46&oldid=95046 »\nKemmoù diwezhañ degaset d'ar bajenn-mañ d'an 9 Du 2016, da 14:58.


douger - Wikeriadur\n(Anv-kadarn) Savet diwar doug-, pennrann ar verb dougen, hag al lostger -er.\n(Furm verb) Savet diwar doug-, pennrann ar verb dougen, hag an dibenn-ger -er.\ndouger /ˈduːɡɛr/ gourel (liester dougerien)\nDen a zoug ur samm.\nJezuz, douger ar groaz, trec’hour d’an holl amzer. — (Alc'houeder Treger (Erwan Berthou), Dre an Delen hag ar C’horn-boud, Sant-Brieg, Pariz, 1904, p. 164.)\nYun a ra kement a vez lavaret dezhañ ober : dibellañ, ober skoilh gant e droad d' an dougerien plouz, sammañ o sac'hadoù d' an dougerien greun, treiñ an hejerez, a bennadoù ; dieren, teurel war an daol, tennañ digant an dornerez ha rozellañ war ar bern. — (Jakez Riou, Geotenn ar Werc'hez ha danevelloù all, Al Liamm, 1957, p. 35.)\nE hanter hent, e-tal park melchon ar Joleg, banniel bras sant Tei a chomas a-sav. Herve Bogion he degemere digant Renan Kerhoaz, an douger kentañ. — (Jakez Riou, Geotenn ar Werc'hez ha danevelloù all, Al Liamm, 1957, p. 56.)\nDen a zo e vicher dougen sammoù.\nDougerien : ar re a zoug an arched.\nOferenn an dougerien.\nOverenn an dougerien a vo disadorn. — (Jules Gros, Le trésor du breton parlé Deuxième Partie, 1970, p. 139.)\nPiou a zavo an arhant da baea overenn an dougerien ? — (Jules Gros, Le trésor du breton parlé Deuxième Partie, 1970, p. 466.)\ngalleg : porteur (fr)\ndre vlotaat zouger\ndre galetaat touger\ndouger /Distagadur ?/\nFurm dic'hour ar verb dougen en amzer-vremañ an doare-disklêriañ.; dougenner.\nAr guel euz a eur c'horf-maro, a laka pep den da ziskenn enn-han he-unan ; ha, dre ar bed-oll, kerkouls er broiou païan evel er broiou kristen, e touger doujanz d'ar maro. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 184.)\nAdtapet diwar « https://br.wiktionary.org/w/index.php?title=douger&oldid=259053 »\nKemmoù diwezhañ degaset d'ar bajenn-mañ d'an 5 C'hwe 2018, da 12:04.